text:
IL FERÂL. La pice di cariere
A dîs agns de muart di pre Antoni, o volìn ricuardâlu proponint vie par dut il 2017 tocs dal «De Senectute»: une riflession su l’ultime stagjon de vite. Al è un libri restât incomplet. Come ducj i siei scrits si lu lei intun flât e cuant che si rive insom al displâs che il discors si fermi a colp.
I superiôrs dal seminari i plui brâfs di scuele ju mandavin a Rome a studiâ! A pre Antoni no i mancjave ni inteligjence, ni passion pai studis, ni capacitâts didatichis. Un siumut lu veve fat di sigûr. Ma la sô pecje e jere la dissipline, la ubidience clopadice, la francjece tal dî ce che al pensave. E chest, in chê struture, nol zuiave a so favôr.
(pre Roman Michelot)
A jessi onest, un fregul di pice di fâ cariere le vevi. Mi varès plasût, par esempli, lâ a studiâ a Rome o indotorâmi in cualchi facoltât civîl. O deventavi mat pes bielis letaris, classichis e modernis, e pes lenghis, che mi varessin permetût di lâ a scandaiâ tes minieris di documents des abaziis de Slovenie e de Carintie, par capî di plui la grande ereditât di Aquilee e la sô impuartance tal inmaneâ cheste cussience sorenazionâl e cheste tolerance veramentri uniche. Stant che mi plâs l’insegnament, mi viodevi sentât suntune catedre a lei insieme cui zovins ce che Diu al à scrit e semenât tai nestris popui, tal cors dai secui, tal cûr de int. Mi sarès sintût come in glesie e o crôt che o sarès stât un mestri sevêr come serietât di studis ma liberâl tal impostâ lis cuistions e tal lâ indenant e ancje tai rapuarts cui students.
✽✽ Une scuele che ti insegne a fâti domandis, plui che a imparâ rispuestis scontadis. Une scuele che e bat stradis gnovis, ineditis, curiosis e golosis, impen di ripeti a pampagal vie lezions e resons vieris, che no tignivin plui il pont e che no stimolavin plui nissun. Cheste strade mi è stade sierade prime di viergile, parcè che no devi nissun afidament di ubidience e la scjarse condote e à dât il prin colp di pale par sapulî uficialmentri il tesaur di une discrete inteligjence che il Signôr si jere indegnât di dâmi.
✽✽ A proposit di inteligjence e di cjâf, une femine si è uso lagnade cun mê mari parcè che nô, te nestre puaretât, o fasevin ben a scuele e chei altris, a partî dai plui siôrs, a piconavin par imparâ a scrivi. Mê mari i à rispundût che no vint nuie ce lassânus in cjamps o cjasis o robis, e veve cirût di dânus almancul un bon cjâf, par podêsi rangjâ inte vite. Don Milani i varès rispuindût che Diu nol è tant carogne di fâ i siôrs ancje inteligjents e i puars ancje stupits. Come che o ài dit, a sierâmi la puarte de cariere no je stade dome la mê scjarse simpatie pe ubidience e la mê lengate che no podeve tasê, ma la salût, che mi à simpri fat cualchi scherç e mi à segnât a pene deventât predi cun segnâi che, impen di risolvisi, a levin simpri plui deteriorantsi e condizionantmi. In Cjargne al jere un predi mataran, simpri baldisan, che nol pierdeve però la sô voe di butâle in vacje.
✽✽ Un amì predi al è rivât une dì a contâi che, jù par Udin, a vevin fat vescul un de curie. “Tu vedarâs che, prin o dopo, a son bogns di fâti vescul ancje te”. E chel altri, tirant il flât a grops: “Mi fasaran vescul di Corfù, con le talpe in sù”. No pues, in cussience, escludi cheste pussibilitât, ma no ‘nd è di altris. Scugnint vivi a la zornade, come i ucei dal cîl e i zîs de campagne, no ài mai podût programâ nuie e nancje fâ progjets personâi o pastorâi, ma ogni dì o jeri content se o rivavi a fâ chel tic che mi permeteve di jessi content e di zovâur a lis mês piçulis comunitâts.
✽✽ Za il jessi rivât a corantedoi agns di messe al è un travuart che al va plui in là di ogni plui otimistiche prevision. In plui, che al è impuartant, a son stâts agns impegnâts, creatîfs, combatîfs, cence mai rassegnâmi o usâmi a la tristerie e a la banalitât, cirint ogni dì di fâ un passut indenant viers di chê perfezion e plenece che no rivarìn mai ma che o vin di smicjâ fintremai a l’ultime zornade. ❚
pre Antoni Beline


c: text/html

text:
Lunis ai 20 Avost, h 21:00
Lincuintri da la metāt di avost cun Philippe Daverio, rivāt pa la prime volte tal curtīl dai Colonos intal 2004 par presentā lartist Giuliano Mauri, autōr da lopare sīt-specific clamade Templi Vegjetāl, al č deventāt un apontament no derogabil. Une sorte di rīt sociāl, animāt da lis riflessions anticonvenzionāls e profondis, fatis a vōs alte, da la bande di un origjināl om di culture, in plui che personaē televisīf une vore cognossūt.
miercus ai 25 _ h 21:00
Presentazion-dibatit dal gnūf libri (progjet Colonos)
sabide ai 28 _ h 21:00
Inaugurazion da la mostre di Marco De Luca
martars ai 31 _ h 19:00
Inaugurazion da la mostre coletive di mosaic contemporani
martars ai 31 _ h 20:00
Inaugurazion da la gnove opare sīt-specific
martars ai 31 _ h 21:00
Spetacul teatrāl cul Teatro Incerto
joibe ai 2 _ h 21:00
Conversazion in forme di spetacul di Marco Maria Tosolini
lunis ai 6 _ h 21:00
Spetacul di teatri-musiche par cure di Massimo Somaglino
Tramis sacris, dissonancis profanis
miercus ai 8 _ h 21:00
Progjet musicāl par cure di Giovanni Floreani
martars ai 14 _ h 21:30
Fieste-spetacul par i 30 agns dal Teatro Incerto
Esperiencis religjosis, dal siamanesim a la comunitat paleocristiane di Aquilee
joibe ai 16 _ h 21:00
Conference par furlan di Franc Fari
Incuintri cun Philippe Daverio
lunis ai 20 _ h 21:00
Conference
Relits dal naufragji aquileiźs
joibe ai 23 _ h 21:00
Conference-concert di pre Sef Cjargnel
lunis ai 27 _ h 21:00
Spetacul-premiazion dal concors par un romanē in trź riis
joibe ai 30 _ h 21:00
Incuintri cun Victor Ugo Paz Alvarez Ichu (Perł)
sabide ai 1 _ h 17:00
Workshop cun Victor Ugo Paz Alvarez Ichu Dopo cene, contis indigjenis ator dal fūc
domenie ai 2 _ h 16:30
Esplorazion dai mosaics da la Basiliche di Aquilee cun Gabriele Pelizzari
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it

robotstxt: allowed

filter: keep


text:
FRIÛL EUROPE. Lis dôs musis di Macron: «menace» liberiste e amì des lenghis minorizadis
Al è simpri timp di elezions ator pe Europe, in particolâr di cà e di là dal Mâr di Bretagne. Cun di fat, il mês di Mai al è stât chel des aministrativis tal Ream Unît e de balotazion des presidenziâls tal Stât francês, intant che in Jugn a saran lis politichis sei te «République» che inte Grande Bretagne.
Un mês indaûr l’ultin passaç de competizion eletorâl che e veve di decidi cui che al sarès stât il gnûf incuilin dal Eliseu al è lât cemût che si proviodeve ae vilie. Denant de sielte jenfri il nazionalisim estremist di marcje fassiste di Marine Le Pen e il tecnocratisim liberist di Emmanuel Macron, la maiorance di chei che a son lâts a votâ no à vût dubis: i à dât il so consens al ex ministri de economie.
…
Par plui di cualchidun al è stât tant che scugnî sielzi tra il mâl e il malan. Chest ategjament lu veve palesât, par esempli, il storic partît bretonist di çampe UDB (Union Democratiche Bretone), che dopo vê fat propagande pe astension tal prin turni, par vie che no viodeve nissun dai candidâts in stât di esprimi alc di gnûf rispiet ae tradizion centraliste e nazionaliste francese, e veve dât fûr un document che al piturave la situazion saltade fûr balotazion tant che segnade di dôs menacis diferentis - i doi candidâts - e di une emergjence di fâi cuintri, l’estremisim nazionalist de Le Pen. Jenfri lis cjoltis di posizion a pro di un vôt te balotazion cuintri de candidade dal Front National a son stadis ancje chê dal coordenament des associazions culturâls bretonis Kevre Breizh e chês dai doi leaders de coalizion che e governe la Corsiche: il president autonomist dal guvier, Gilles Simeoni, e il president indipendentist de assemblee, Jean Guy Talamoni.
…
Chei de Bretagne a son stâts tra i teritoris là che Macron al à cjapât plui vôts (75,36% e 78,14% cuintri dal 26, 64% e dal 22, 86%), compagn dal Paîs Basc dal nord (76,52% par lui, 23,48% pe Le Pen). Tes tieris ocitanis e te Catalogne nord, là che in non e de pôre dai imigrâts za di agns il FN al è plui fuart, il gnûf president al à vinçût cun percentuâls che a van dal 62,99% (te gnove regjon Ocitanie), al 55,47% (in Provence) e al 52,47% (tai Pireneus orientâi), cuntun risultât ancjemò plui sclagn in Corsiche (51,48%), là che però al à contât une vore in ducj i doi turnis l’astensionisim dai nazionaliscj cors.
Propit in Corsiche e in Bretagne, vie pe campagne eletorâl, Macron al veve mostrât une cierte atenzion viers dai dirits linguistics, ancje in rispueste des domandis fatis indenant des entitâts di chenti che a fasin part di ELEN (la Rêt Europeane pe Avualiance Linguistiche), cun declarazions a pro de ratifiche de Cjarte europeane e dal potenziament de presince e dal ûs tes scuelis, tai servizis publics e tai media des cussì clamadis «lenghis regjonâls».
…
Intant che par elei il gnûf parlament i citadins francês a votaran ai 11 ai 18 di Jugn, chei britanics a fasaran compagn za Joibe ai 8. A saran elezions impuartantis soredut par ce che al tocje la «Brexit» e il rapuart tra Londre e la Scozie. La premier Theresa May lis veve convocadis propit par chel: cul intindiment di vê plui fuarce tes negoziazions cun Bruxelles e par fâi cuintri al indipendentisim scozês.
In tantis zonis dal Ream Unît si veve za votât ai 4 di Mai pes aministrativis. E je stade une sconfite pai laburiscj, une disfate pai antieuropeiscj dal UKIP e un sucès discret dai Conservadôrs, che a àn vuadagnât alc ancje in Gales e in Scozie. Risultâts avonde positîfs pai nazionaliscj galês dal Plaid Cymru e par chei scozês dal SNP.
Su la fonde di chescj risultâts e di cualchi scandai fat tai dîs passât, sei a Downing street che a Edimburc a son avonde otimiscj. Cemût laraie a finîle?


text:
Hapkido
Il hapkido (in corean
Di prin intro al samee une combinazion di tecnichis dal taekwondo cun altris dal aikibudo. Il so insegnament al è une vore incentrât su la difese personâl.
Storie[cambie | modifiche il codiç]
La storie dal hapkido e je avonde confuse, ma tantis fonts a atribuissin la sô nassite a doi coreans: Choi Yong Sul (1904-1986) e Ji Han Jae (1936-). Cuant che al jere frut, Choi al à stât in Gjapon, dulà che, al samearès, al fo servidôr dal mestri Sokaku Takeda, dal Daito ryu Aiki jutsu.
Choi al mostrà buinis cualitâts intal Daito-ryu Aiki-jutsu e dispès Takeda lu mandâ a misurâsi cun altris praticants di arts marziâls. Tornât in Coree, Choi al scomençà a dâ lezions di arts marziâls. Un dai siei arlêfs, Ji Han Jae, al metè sù tecnichis coreanis tradizionâls di pidadis e pugns (derivadis dal taekkyon e dal hwarangdo) e a chest gnûf repertori di tecnichis i de il non di hapkido dal 1959.
Oltri a Choi e Ji, ancje altris scuelis di arts marziâls coreanis a àn participât al disvilup di svariadis tecnichis che a àn contribuît al hapkido come che lu cognossìn in dì di vuê.
Leams sternis[cambie | modifiche il codiç]
- (spagnûl) Sin Moo Hapkido in Spagne
- (inglês) Pagjine oficiâl
- (spagnûl) Asociazion Spagnule Yang Hum Kwan Hapkido
- (francês) Pagjine oficiâl Sin Moo Hapkido in France
- (spagnûl) Pagjine de Hapki Yu Kwon Sul di Euskadi


text:
Rosean
Il Rosean al è un dialet sloven che si fevele in Val Resie.
La valade e je isolade des altris zonis sclavis e e à simpri fat part de storie dal Friûl.
Il dialet al è une vore arcaic cun dentri cualchi element lessicâl carateristic dal furlan. Par chest un timp si diseve che a nol jere di origjin slovene ma che al vignive de Russie. Putrops linguiscj lu àn studiât e a disin che al è di sigûr un dialet sloven.
Chest pont di viste nol è però ben viodût de popolazion locâl, tant e je vere che pes scuelis elementârs e par l’asîl ducj i gjenitôrs a àn sielzût di fâ insegnâ il resian ma no il sloven leterari.
Vôs leadis[cambie | modifiche il codiç]


text:
Metât cartel, vuê, lu à pensât me pari. L'ultin toc jo. Si podeve lâ a cirî un zûc di peraulis con AZ, sedi come alfabêt, sedi come marcje di dentifricio, ma insome... mi pareve scontât, e a la fin dut ce che i covente al Udin, par tentâ l'imprese, a son tre goi.
Goi che in dì di vuê a somein une chimere, jessint che ca nol segne plui nissun. Dopo la partide di domenie, dulà che une cualuncue tierce categorie e podeve fâ la sô porche figure, mi somee di viodi une vore di pocje sperance, e in efiets, o vin pocje robe di meti in campo, usgnot.
Sperin in Pinzi, che al è un che al tire fûr i coions, cuant che al covente, e pecjât par Basta, che ancje chel al cor par trê. Mi vegnin za i pei drets pensant che tocje tigni Ekstrand... sperin ben va, e sperin che int come Fabbrini par une volte e fâsi viodi di non savê dome cori dibant e colâ par tiere... Totò? Ma... al è un pôc ju di cuarde, si viôt.
Armero al somee vê dismenteât ce che al è il zûc dal balon, Benatià al fâs ogni 10 intervens bogns une capele galattiche. Insome... la viôt brute, ma se no i crodin nô, che o sin tifôs, cui ajal di crodi, chei altris?
Fuarce Udinese!
Fur i coions par butâ fûr i olandês!


text:
Plui o mancul dut il Friûl al è sot dal patriarcje ma, cemût che al è normâl te Ete di Mieç un pôc in dute Europe, al è dividût in piçulis jurisdizions di variis figuris, intun complès di formis diferentis di autoritâts e di dirits: in Friûl a son plui di cent cjistiei, tignûts di fameis nobilis o di struturis religjosis tant che convents o badiis che a stan sot dal patriarcje, ma che a àn podê diret su lis vilis e su la campagne ator; lis citâts principâls si rezin cun statûts determinâts dal patriarcje.
de architeture dal podê medievâl in Friûl


text:
Za fa 100 agns3 coments Publicât da il crot il lunedì, marzo 29, 2010
Come che nus conte l'ultin numar dal Diari, vuê a son 100 agns di cuant che al è nassût Tarcisio Petracco.
Za fa cualchi an che o ai let il so libri su lis lotis par rivâ a vê la Universitât furlane.
Se o fossin a Hollywood di une storie cussì si podarès tirâ fûr un filmon, une di chês bielis storiis pai dirits plenis di colps di sene, ribaltons e emozions.
Ma no je une storie inventade e je sucedude dal vêr.
Nô o sin chei dal burca.9 coments Publicât da il crot il lunedì, marzo 08, 2010
O ai simpri cjatât lis polemichis fatis in Italie par improibî il burca une stupidade.
Intant ca di nô nol è che al sedi un grant probleme par vie che no son tancj i imigrâts musulmans che a rivin des nazions dulà che si lu dopre.
Ma la cuestion vere e je une altre.
Dut ce che si dîs cuintri il burca al sarès fat pe emancipazion feminine des imigradis, par che deventedin libaris e no sotanis dal om.
Po ben se o lin a cjalâ la classifiche mondiâl des paris oportunitâts o viodin che la Italie e je 77esime, la ultime, o cuasi de Europe e dai paîs siôrs.
La reson e stâ tal fat che ca di nô lis feminis no rivin tai puescj di comant. A van ben dome come cui e tetis di mostrâ pe television.
Crodêitmi, chei dal burca o sin nô.
Furlans cence plume3 coments Publicât da il crot il giovedì, marzo 04, 2010
E sta vignint su une gjenerazion di furlans che no varà fat l'alpin. Aromai un dai "fondaments" de furlanetât nol esist plui. Al va dite che za di un biel pôcs di agns la robe e clopave. Prime par vie dai pompîrs dal dopo taramot, dopo cui obietôrs che a fasevin il servizi civîl. Fat al è che aromai di cualchi deceni no ducj i furlans a àn vût di puartâ il cjapiel cu la plume.
Ma di cuant che la leve obligatorie e je stade gjavade chê che e someave plui une leç di nature che un destin e je muarte li.
Chel dai alpins al è par sigûr un dai cuarps plui singolârs dal esercit talian. Il leam cul teritori di provignince dai soldâts nol à paragons in Italie. Jo robis similis lis ai viodudis dome in Gales e in Scozie cui reziments locâi che e an scombatût pal imperi britanic.
Une vore particolâr al è il leam che i alpins a tegnin fra di lôr dopo jessi tornâts civîi. Trops sono i paîs furlans cuntune cjase de associazion dai alpins par solit metude a puest di lôr?
Dut chest probabilmentri nol sarà plui.
Al di là des retorichis militaristis (e di chês antimilitaristis) no sai disi trop che al sarà un ben e trop che al sarà un mâl.
I furlans dut câs a esistevin ancje prime dai alpins e probabilmentri a esistaran ancje dopo.


text:
Pages: 1
Offline
plan cul vire plan cul hetero plan cul yvelines plan cul le creusot plan cul plaisance du touch plan cul annecy le vieux plan cul pontault combault plan cul amboise plans cul plan cul saint brevin les pins top site plan cul plan cul gerzat etudiante plan cul plan cul film plan cul paris sans inscription plan cul bras panon plan cul 17 plan cul grasse plan cul lot plan cul talant plan cul video plan cul 46 plan cul pas de calais rencontre plan cul sans inscription plan cul joinville le pont qu est qu un plan cul plan cul cougar gratuit plan cul a blois plan cul avec mature plan cul 14 plan cul sedan cougar plan cul plan cul cantal plan cul sur brest plan cul lons plan cul nogent le rotrou plan cul cholet plan cul charente plan cul bressuire plan cul valenciennes trouver un plan cul facilement plan cul moche plan cul echirolles trouver plan cul gratuit plan cul noisy le grand plan cul caluire et cuire plan cul vitrolles plan cul carrieres sous poissy plan cul kourou plan cul tassin la demi lune plan cul a meaux
Pages: 1


text:
Par cui che al è in Friûl chel di doman al è un apontament che no si pues pierdilu. Cun di fat, ai 28 di Avost, a tacâ des 7 e mieze sot sere, li dal cine Visionario di Udin, si presente il film di Marco D’Agostini, “JNK-Oltri la ultime frontiere”.
Il documentari al è la gnove opare di un dai regjiscj furlans plui bulos de gnove gjenerazion, che in chescj agns al à doprât il lengaç dsal audiovisîf par contâ storiis interessantis, soredut di musiche e di migrazions.
Il film al conte dal viaç fat dal grup dai JoNoKognòs dal Friûl aes Asturiis e de lôr partecipazion al Liet International dal 2012 a Xixon/Gijon, tal Stât Spagnûl.
L’incuintri si vierç cuntun conciert de band, che e je une des miôr dal panorame de gnove musiche furlane dai ultins cuindis agns, cul so rock melodic e ben petât, in belance tra Seattle, Athens e il Friûl di Mieç.
Dopo de musiche dal vîf, a 9 sot sere si fasarà la prime proiezion publiche dal documentari che dongje di contâ un viaç tal spazi e tal timp, al fronte ancje altris argoments e al vierç prospetivis di profondiment su diviersis cuistions: la amicizie, il conflit tra gjenerazions, il vivi intun teritori lontan dai grancj centris, lis lenghis minoritariis e i dirits linguistics.
La jentrade e je sore nuie.


text:
I nons dai lûcs no son segns arbitraris. A puartin cun sè memoriis e savôrs. La storie di une comunitât e passe ancje pal «topos», pe inmagjine, vere o costruide, che si à di un teritori e pai nons che te storie si son dâts la volte. La toponomastiche e je une sience, fra tantis altris, par mostrâ in filigrane la vicende umane.
Usgnot, Vinars ai 17 di Jugn a lis 6 e mieze di sere, tal ambit dal cors di lenghe e culture furlane di Glemone, li dal Auditorium di «San Michêl», Franco Finco, insegnant di lenghistiche ae Universitât dal Friûl, al tignarà une lezione intitulade «Storie dal Friûl tai nons di lûc». Si fevelarà di toponomastiche de Patrie, duncje, cuntun voli di rivuart pal teritori di Glemone.
L’incuintri, curât dal Sportel sorecomunâl dal Glemonàs pe lenghe furlane e de Societât Filologjiche [►], al è viert a ducj.
Tag: Conferenze, Friuli


text:
Presepi
La peraule presepi e ven fûr dal latin "Praesepe" fat di "prae"= denant e "sepe"= sierai. Tal ûs comun e indiche la ricostruzion de Nativitât e de Adorazion dai Re Magos, fate intes glesiis o intes cjasis in ocasion des fiestis nataliziis.
La rapresentazione e po jessi sei vivent che iconografiche. A vegnin riprodosûts personaçs e tradizions che si pense a figurin le situazion di chel timp.
Tradizion taliane[cambie | modifiche il codiç]
La tradizion taliane dal presepi e scomence probabilmentri ai timps di Sant Francesc di Assisi, che al realizà la prime rapresentazion vivent de nativitât tal paîs di Greccio. Dome dal XV secul si scomence a fâ rapresentazions fissis tes glesiis, metint grandis statuis tal periodi natalizi; une des tradizion dal presepi plui antiche e je chê che ven fate te Basiliche di Sant Scjefin a Bologne. Dal XVII secul si scomençà ancje a pandisi tes cjasis dal popul, graziis ancje al fat che il pape tal Concili di Trent al veve lodât cheste usance.
Di notâ che une vore des ambientazions dopradis intal presepi a derivin dai vanzei apocrifs e di tradizions aromai dismenteadis.
Ambientazions e tradizions precedentis[cambie | modifiche il codiç]
Al è pôc cognossût il fat che il presepi nol rapresente coretementri chel che a disin lis Sacris Scrituris. I vanzei canonics difat no dan tancj particolârs; il bo e il musut no son nomenâts inte conte de nassite, e il vanzeli di Mateu al cjacare di une grepie, ma nol dîs se e jere intune stale o intune grote. L'ûs di meti il bo e il mus al ven di une antighe profezie di Isaie, e secont une interpretazion il bo al rapresente i ebreus, il mus i pagans.
Jesus e la so famee no jerin plui intune "stale o grote" cuant che i cussì clamâts Re Magos - che in efiet a jerin strolics - a faserin visite a lôr. Al jere za passât un pôc di timp e a stavin intune cjase (Mateu 2:1,11). Fat interessant ancje che la Biblie no dîs trops che a jerin chescj strolics.
Intal so libri "The Trouble With Christmas" il scritôr Tom Flynn, dopo vê presentât une grande cuantitât di provis, al dîs: "une vore di tradizions che cumò o associìn al Nadâl, a fondin lis lôr lidrîs in tradizions religjosis paganis precristianis.
Di fat al esisteve za intai timps indaûr un presepi; là dai etruscs e dai latins e jere lidrisade in font la culture dai "lari". I "lari" a jerin i vons biâts che secont la tradizion a vuardeavin su la famee; I romans a figuravin ogni von cuntune statuete di cere o di crep clamade "sigillum", e la statuete e vignive metude, in particolârs ocasions, intune nicje fate a pueste che a veve denant un piçul sierai che al figurave un zardinut. A la vilie dal "Natalis" denant a chest "presepi" la famee a si unive par bramâ la protezion dai vons e a lassave scudielis cun mangjâ e vin. Le matine dopo, i canais a cjatavin zugatui e dolçs e ur vignive fat crodi che a fossin puartâts dai nonos muarts. Pôcs secui dopo lis glesiis de cristianitât a convertirin cheste fieste pagane intune fieste cristiane.


text:
La
leç sul ûs des lenghis, fate buine tal 2006 cuant che il Cossovo al
jere inmò sot aministrazion internazionâl, e garantìs al albanês
e al serp il stes status intes istituzions cossovanis e chel stes al
vâl ancje pai alfabets latin e cirilic che a son doprâts par
scriviju. L’ultin rapuart de OSCE al segnale però che intes
istituzions dal paîs no si à un plen rispiet dal dirit di comunicâ
par serp. La leç dal 2006, al spieghe il rapuart, e je metude in
vore dome in part par vie dal implei di risorsis finanziariis e
umanis no suficientis, di une sotvalutazion de normative de bande di
diviersis aministrazions locâls e de mancjance di volontât
politiche. A sclarî ben il cuadri al è un episodi capitât ai 27 di
Lui cuant che la comission parlamentâr pe legjislazion no à tignût
cont des propuestis fatis indenant dal ministri pes comunitâts
locâls par vie che il test al jere scrit in alfabet cirilic.
Font:
Balkan Insight,
28/07/15


text:
cence peraulis
domenica 23 gennaio 2011
giovedì 20 gennaio 2011
Il mieç just par lis vueris justis
Chê altre dî o vevi domandât al Dree se ancje chest an l'Arlef e faseve i calendaris dai Gnognosaurs. Purtrop no, e ancje se o sai che lis risorsis a son chês che a son, no soi rivât a stratignîmi di porconâ, in sens figurât, e di manifestâ il me fastidi.
Parcè? Disarês voaltris, nol sarà mico chest il probleme.
E je vere, us doi reson, nol è difat un probleme. Però e je une cuistion di marketing, o miôr, di mieç.
Jo o soi vonde bastart, cuant che pensi di jessi tal just
In chest câs, il just, al è chel di difindi la marilenghe, ma no tant in fat che e je la mê, cuant in fat di difese de biodiversitât gjenerâl dal mont. In chest câs jo la pensi come che cualchidun altri al pense de frice: "ogni lasciata e persa!"
Insome... fasintle curte, o ai pensât che par difindi cheste vision, bisugne sielzi i mieçs juscj, e secont me, il calendare dai gnognos (ma a podevin fâlu ancje cu la pimpa, cun berto lôf o cu lis winx che a cjacarin par furlan o inventant un mago e clamantlu Harry il Pote) al jere un imprest formidabil, come marketing a pro de marilenghe. A son bielis lis publicazions, i saçs, i libris... sigûr, ma no coventin cuasi a nuie, in fat di impat dulà che la marilenghe si va pierdint.
Il calendari al è, come che disin i manuâi, un strument che:
- al reste devant dai voi par un an intîr
- a si lu cjale simpri, dilunc chel an
- a lu cjalin ancje chei che no lu àn, anzit, soredut chei
- al è compagn, inte struture di fonde, par dutis lis lenghis e culturis (okay, va ben, in Cine e Gjapon no)
L'an passât, che o vevi metût il calendari in ufici, ducj i fruts che a levin sù e jù, ben o mâl, a la fin dal àn scolastic, a savevin cemût che si scrîf joibe, o Avrîl o Zenâr, e no je propit une robe di butâ vie. Cun di plui che l'abinament jenfri fumuts-lenghe, al trasferive par osmosi la simpatie dai prins ae seconde.
Cussì, o pensavi, che no furlans, par solit, o sin propite çus, cuant che si trate di doprâ i struments un pôc bastarts dal marketing e dal bigulâ chei altris (par che di chel, si cjacare).
Dit chest, simpri a proposit dal discors di marketing e di mieç, us invidi a cjalâ, se no lu vês viodût za in rêt, chest fenomeno de comunicazion odierne, metude cun inteligjencie al servizi di cualchi buine cause.
Cjalaitlu, e dopo pensait a trop che al è rivât, doprant il strument de ironie e de satire, a riassumi la situazion in maniere gjornalisticamenti buine, sintetiche e incisive.
Scrit di gelo stellato a lis 09:24 2 salvadis che a vevin alc ce dî Etichetis: pensîrs
venerdì 7 gennaio 2011
Se no tu âs un caz di fâ il sabide di sere
Alore. Cumò, ma propit trê minûts fa, o vevi in man un cd.
Un cd di un un grup furlan, che mi è rivât dongje dal pari dal cusin da la fie dal cugnât dal cusin di une che e je a vore cun me. "Sint mo tu" mi dîs "Tu che tu sês simpri picjât a sintî musiche e che tu cognossis ducj chei grups dal caz che tu sintis dome tu e che tu scoltis di dut"
E jo: "Eh?"
E jê: "Sì, cjape chi chest cd che ma lu à dât il pari dal cusin da la fie..."
"Bon bon o ai capît!"
"Eco dai, prove a sintîlu"
"Parcè?"
"Eh parcè che il pari dal cusin [bla bla bla] al dîs che a son bulos, ma magari tu tu capissis di plui"
"Ah bon, dâmi chi, va"
E alore ve chi che o volevi butâ ju dôs riis su chest EP (Reflections), fat di cinc cjançons dai Rue Blok.
Us disarai che i prins doi tocs no mi vevin impressionât, ma i ultins doi, pur jessint une vore derivatîfs, ma al è normâl, no mi son displasûts. Anzit, ae fin a concuardi cul pari dal cusin de fie [...] e us dîs che a son bulos.
I mancje dome di cjatâ une vie compositive plui personâl e par cè di no, alc di bon sperìn che a rivin a fâ.
A chi podês viodiju al Cormôr, ma par sintî i tocs al è miôr che a vais sul lôr myspace:
A ogni mût il titul di chest post a no si riferìs a chei puarets dai Rue Blok, che no àn colpe, ma a alc altri.
Il titul dal post al è dut par Checo. Ops, scusait, o volevi dî Francis.
Sì, par che cinc minûts fa, intant che o vevi in man il cd che us cjacaravi doi minûts fa, mi è rivât un sms di Francis. Viôt che doman o torni a tacâ, fâmi reclame.
Sì, parcè che doman di sere, aes 9.00, al torne a tacâ Indigo, la sô trasmission su Onde Furlane dulà che mi tocje dîlu, ogni tant, al rive a meti sù tocs che al vâl la pene sintî, ancje par che dispes al va a pescjâ ce che di bon al jere intune decade sfigade come i agns Otante, dulà che però il dark rock al à vût spicis une vore altis, ancje se pôc cognossudis.
Doman di sere, mi a dit che al metarà sù i Japan.
Forsit Ghosts... forsit.
Viodarìn.
Anzit, sintarìn.
Anzit, sintarês, parcè che jo doman a varès di jessi in Toscane e no si cjape Ondefurlane.
Eco! Za ma lu viôt Francis che mi mande un sms: "Tu podis scoltâlu in streaming! Cjastron!"
E jo che i rispuint: "Macaco, o soi che a mangje une fiorentine, lassimi cuiet!"
Però, za che mi à pene dite di fâ reclam par Indigo e lu ai fat, mi cjapi il dirit di domandâi i toc dai Aphex twin... ma no che sabide achì, fasìn chê che e ven. :)
E ancje se no centrin nuie cula musiche di furlans, us saludi cuntun biel video incuietant, che us tegni jevâts di gnot :)
Ah, e se no vês un caz di fâ doman di sere, intant che in machine o stês lant fûr e i palpais la cuesse a la fiote in bande, meteit sul 900... dopo vê sintût la musiche di Indigo a podês fâi ce che volês... i larà ben dut!
Scrit di gelo stellato a lis 16:23 0 salvadis che a vevin alc ce dî Etichetis: musiche di furlans
giovedì 6 gennaio 2011
Une befane par prin cartel dal an
Ve chi il prin cartel dal 2011, e pensant a la detule che a viôt lis zornadis che a si slungjin o ai decidût di sperâ intun Di Natale che al comenci ben il 2011 cuntun pît di gale, sedi par elegance, sedi par... scjafoiâ chei pandoros dal Chievo, ancje se e je une scuadre che mi stâ une vore simpatiche.
Ma jo o ai simpri vût miôr la gubane... :)
Ma jo o ai simpri vût miôr la gubane... :)
Scrit di gelo stellato a lis 12:01 0 salvadis che a vevin alc ce dî Etichetis: cartei da l'Udinese
mercoledì 5 gennaio 2011
Il me bon principi
E par chest an
Cirint di visâmi
Che no soi altri che un balon
Di un pâr di euros
Che al galegje sul mâr
E che un pinguin
Al podarès cjamina suntune gru,
O cirarai di intindi i dîs che a àn di vignî
Come une misture di chei che a son stâts
E no dismenteâmi mai
Che no esistin falopis
Ma dome stradis cjoltis
E che i unics cuarp celescj che o cognos
A son i puffos
E la uniche veretât
E dîs che mê none... podeve jessi une carriole
Scrit di gelo stellato a lis 18:49 0 salvadis che a vevin alc ce dî Etichetis: poesiis par furlan
Iscriviti a: Post (Atom)


text:
Basiliche di Sant Antoni da Padue
La Basiliche di Sant Antoni da Padue e je la glesie plui grande de citât di Padue in Italie. Visitade dut l'an da piligrins vignûts di ogni bande dal mont, e je cognossude semplicementi cul non di Il Sant (Il Santo, par talian), ma no je il domo de citât.
La costruzion de Basiliche ven scomençade in tal 1238, siet agns daspò la muart di Sant Antoni da Padue. Il Sant, come che al veve lassât scrît tal sô testament, al fo soterât in te piçule glesie di Sante Marie Mater Domini, dongje di un convent da Lui fondât in tal 1229. Cheste gleseute e fo incorporade in te Basiliche cul non di Capele de Madone Môre.
La Basiliche e je un grant edifizi, cence un stîl architetonic definît. Drenti, a son tancj monuments funerarîs. In te Capele dal Santissim Sacrament si cjate la tombe dal famôs condutôr Gattamelata e ancje di sô fî Zuan Antoni. Lis relicuiis dal Sant si cjatin inte Capele dal Tesaur. Il cuarp dal Sant, ch'al jere stât metût in te Capele de Madone Môre cumò si cjate in une capele speciâl, creade par Tullio Lombardo cun sculturis di Tiziano Aspetti. In te Basiliche si cjatin tantis figuris impuartantis de Madone. Oparis di grande impuartance son il doplîr di Pasche creât in tal 1515 par Dree Briosco, sîs statuis dal Sant dal Donatel e il Crist in crôs di Altichero da Zevio, une des oparis plui impuartantis de fîn dal secul XIV.


text:
26/02/12
Su Onde Furlane la Zornade Furlane dai Dirits
Zaromai di cualchi an, intal inovâl dal riviel de Joibe Grasse dal 1511, diviersis realtâts furlanis a àn decidût di celebrâ la Zornade Furlane dai Dirts. Ta cheste suaze la iniziative plui significative e je dal sigûr la programazion speciâl che Radio Onde Furlane e propon pe ocasion. Cussì, lunis ai 27 di Fevrâr, di vot e mieze di buinore fin siet sot sere (08.30 – 19.00), su lis frecuencis de emitente furlane al puest dai programs normâi a laran in onde une schirie di aprofondiments e e di speciâi musicâi in teme cun chê zornade.
Vie pe buinore (tra 10 e mieze e misdì) si fevelarà di dirits linguistics cul sindic di Migjee Alberto Bergamin, cu la presidente provinciâl de SKGZ Luigia Negro e cul membri de Comission regjonâl pe minorance todescje Velia Plozner. Tra misdì e la une (12.00 – 13.00) si darà spazi al teme dal dirit al lavôr cui intervents dal segretari regjonâl de Cgil Franco Belci e di Guerrino Cecotti, un dai protagoniscj des lotis dal Cormôr.
Tal dopodimisdì, tra trê e sîs (15.00 – 18.00), si fevelarà invezit di difese dal teritori furlan, cun aprofondiments su TAV cun Giancarlo Pastorutti (Comitâts No TAV de Basse furlane), sul dopleament de centrâl di Somplât cun Franceschino Barazzutti (Comitât pe difese des aghis dal bacin montan dal Tiliment), su la autostrade Cimpel – Glemone cun Lucia D’Andrea (Comitât ARCA), e sul eletrodot Redipulie – Udin cun Aldevis Tibaldi (Comitât pe vite dal Friûl rurâl).
Nus somee plui che avonde par sintonizâsi sui 90 Mhz di Onde Furlane.
Iscriviti a: Commenti sul post (Atom)


text:
Ai 8 di
Març a Morlaix si son tignûts i stâts gjenerâi de Bretagne
clamâts adun dal moviment dai Bonnets rouges, là che a àn
partecipât passe 5 mil personis. Intant de iniziative a son stadis
presentadis lis undis rivendicazions svilupadis dal moviment in
chescj mês di mobilitazions e su la fonde di uns 15 mil tescj fats
rivâ di citadins e realtâts associativis de Bretagne. Lis primis
cuatri a jerin za part de cjarte fondative dai Bonnets rouges e a son
leadis al cjamp economic, ven a dî: mantignî gratuite la rêt
stradâl bretone e abolî in maniere definitive la ecotasse sui
traspuarts, sbassâ la burocrazie par favorî il svilup economic,
meti fin aes distorsions de concorince in Europe, e svicinâ al
teritori lis decisions su le economie. A chestis si zontin trê
rivendicazions storichis dai moviments nazionalitaris, o sei di
uficializâ la lenghe bretone, di infuartî l’autoguvier e unificâ
dal pont di viste aministratîf la Bretagne cu la union dal
dipartiment de Loire Atlantiche, e di indotâ la Bretagne di un
sisteme audiovisîf propri. Chei altris ponts dal document o son po:
svilupâ infrastruturis e sistemis alternatîfs di traspuarts che no
penalizin la Bretagne, afidâ ae Bretagne la gjestion de rêt
energjetiche di infuartî cul svilup des energjiis rinovabilis,
favorî e infuartî lis politichis di comunitât, e svicinâ al
teritori il sisteme finanziari.
Font:
Agence Bretagne Presse, 09/03/14


text:
26 gennaio 2008
O soi di Farle
Intant che voaltris o cirîs di induvinâ cui che al è chel cul cartel picjât te schene, jo o fâs i compliments al neodotôr di Farle laureât a la Bocconi di Milan!
Brâf paisan! E se tu sês colegât, fasiti vîf! :-)
2 commenti:
- Miriam ha detto...
-
ma, jo o soi di Farle, ma chel chi no sai propite cui che al pos jesi. Intant ti fas i complimens par il blog, o ven simpri a da un cuc. Mi sa che mi tocjarà vignì a qualchi lesion dal cors che tu fasis, no pensavi di no cumbinà a scrivi in furlan. Mandi
- 27/1/08 14:58
- Christian Romanini ha detto...
-
Mandi Miriam
al cors tu puedis vignî ancje se tu sês za su la buine strade: si trate di limâ cualchi robute, ma tu scrivis pûr avonde benut.
Pal protagonist dal video: al è a stâ pôc distant di cjase mê...
- 28/1/08 05:31


text:
A son passats 517 agns di chel 12 di Otubar dal 1492: dulà che trê caravelis spagnolis, la “Santa Maria, la Niña e la Pinta” al comant dal navigant gjenuis Cristoful Colombo a son rivadis a tieris americanis. La spedizion finanziade dai Re Catolics “Isabel e Fernando”, e jere partide dal puart di “Palos” in Spagne ai 3 di Avost dal 1492, il viaç al è durât 72 dîs.
Il marinâr “Rodrigo de Triana” , stant parsore dal pal maiôr si metè a berlà – Tiere, tiere -; tal doman a sbarcjarin tune isule di non Guanahaní, che in seguît e vignarà clamade San Salvadôr.
Chest viaç al fo la fin di un progjet ambiziôs inmaneât dal stes Colombo, chê di cirî une vie alternative plui curte e sigure viers la Cine e la Indie, navigânt de bande ocidentâl, lant daur des gnovis teoriis sientifichis che circolavin disint che la tiere e jere taronde.
In tal secul XV, il comercii tra la Europe e il lontan Orient, si lu realizave viazant viers l’est, lant pal mâr Mediterani fin a "Costantinopoli". A partî di lì si leve pe vie clamade des speziariis, che jere chê che Marco Polo al faseve tai soi viaçs a “Catay” (Cine)
Ce che nol à mai savût Cristoful Colombo al è stât che, viazant viers l’ocident, al jere rivât a un gnûf Continent, scognossût pe culture Europeane di chei timps.
In Argjentine si le memoree come il “Dì de raze”. In tiermins di altris ponts di viste sul sucedût, al è stât proponût di clamâle “Zornade de diversitât culturâl”, par no emargjinà lis popolazions indigjenis americanis.
---


text:
Diviers
miârs di personis a àn rispuindût al apel de organizazion pai
dirits linguistics Queremos Galego e ai 27 di Zenâr a àn partecipât
ae manifestazion che si è tignude a Sant Jacum di Galizie (Santiago
de Compostela) par domandâ che il decret sul plurilinguisim dât fûr
dal guvier galizian al vegni ritirât. Cun di fat, di là dal non, il
proviodiment al rapresente un pas indaûr rispiet ae leç di
normalizazion linguistiche e, in plui di un pont fondamentâl, al à
vût ancje il parê negatîf dal tribunâl superiôr de Galizie. Cun
chest decret e cu la riforme scolastiche che il guvier spagnûl al
vûl meti in vore, a disin i organizadôrs de manifestazion, il
galizian si ricjatarà a ocupâ inte scuele une posizion dal dut
residuâl. In place, in plui di tancj citadins, a jerin i
rapresentants di cetantis associazions, di ducj i partîts di
oposizion, dai sindacâts principâi e des organizazions dai
students. Dûrs i coments dai rapresentants de oposizion cuintri dal
guvier galizian in cjarie (PP): il segretari dal Partît Socialist de
Galizie, Pachi Vázquez, al à declarât che al è indecent che “il
prin nemì dal galizian, o sei dal element identitari principâl de
Galizie, al sedi propit il guvier galizian”; Xosé Manuel Beiras,
puartevôs di Alternativa Galega de Esquerda, al à dite che il
guvier in cjarie al mostre il probleme tipic di colonizâts, o sei
chel di pandi “autoodi e dispresit pai valôrs dal so popul”.
Font:
Praza Pública, 28/01/13


text:
Abstract: nel 2007 La patrie dal Friûl parlava del fenomeno “Second Life” intervistando un avatar friulano, e prevedendo il flop del social network, ai tempi presente su tutti i giornali.
Si visaiso di «Second Life»? Intal Setembar dal 2007 la Patrie e veve intervistât un avatar furlan che al balinave in cheste realtât virtuâl su internet. Realtât che cumò si pues considerâ scuasit un flop, come che la Patrie e proviodeve: lait a leisi l’ultim toc di aprofondiment dapît dal articul, dal titul «Business o bufulis?».
SECOND LIFE – CE ISAL? «Second Life» al è un mont virtuâl tridimensional che, come che al dîs il sît uficiâl http://www.secondlife.com al è “imagjinât, creât e possedût” dai utents che lu frecuentin.
Di fat ogni avatar al pues comprâ un teren, modificâlu, fâ sù cjasis e inventâ robis che, a pene creadis, a son di sô proprietât e duncje a podin sei vendudis a altris utents. La monede uficiâl e je il linden, dal non de societât che e à creât SL: la americane Linden Lab. Ogni dì miars di personis si cjatin tal mont virtuâl par interagjî come se a fossin tal mont reâl savint che daûr di ogni avatar e je une persone vere. Ma ce si puedial fâ su Second Life? Al è pussibil viodi concierts, partecipâ a events, viodi mostris e comprâ robe, ma soredut cognossi int di dut il mont e divertîsi! Par jentrâ in «Second Life» al baste lâ sul sît uficiâl, regjistrâsi e discjamâ il program par scomençâ a movisi tal mont virtuâl. Un account base al baste par scomençâ e nol coste nuie; un account premium invezit al coste 72$ par an (o 9,95$ par un mês) e ti da 1000 linden iniziâi e 300 ogni setemane.
Fintremai al mês di Lui dal 2007 i utents di SL (residents) a jerin passe vot milions tal mont (250 mil in Italie) e si spindevin plui di un milion e mieç di dollars (reâi) in dì. Tai ultims mês tantis aziendis e istituzions si son creadis une emanazion virtuâl su Second Life: da la Apple a la Sony, da la IBM a Gabetti, ma ancje il stes Di Pietro e Radio 24.
Un avatar furlan nus fevele di «Second Life»
Cemût ti clamistu?
Nemesis Giger
Om o femine?
Om
E chel che ti à creât, isal om o femine?
Vino di metisi cumò a discuti dal ses dal creatôr? E che al cjali che ancje nô ae nassite no vin i gjenitâi…
Pardabon?
Sì, Second Life no ti furnìs i caratars sessuâi primaris. Se tu âs voie di vêju tu âs di comprâju. La dite Exicite che ju prodûs, di fat, e je deventade miliardarie.
O signôr, ce mont dificil… E ce lenghe fevelaiso?
Principalmentri inglês ma si pues fevelâ ce lenghe che tu âs voie. Jo o feveli inglês cussì o eviti di becâ talians…
«Second Life» isal un mont finît o in evoluzion e a son continuis scuviertis?
«Second Life» al è fat a isulis e a ‘nd è une sdrume. Ogni volte che o jentri a son gambiaments e evoluzions. La tiere li che o soi nassût facil che no esisti plui!
La tiere ise plate o taronde?
Plate!
Tra i teritoris podaressie esisti une isule furlane?
Po sigûr, nissun probleme baste meti dongje i bêçs e comprâ teritori. O aprofiti des vuestris pagjinis par un apel a ducj i avatar furlans: se mi viodeis ator metìnsi insiemit e fasìn sù un “Second Fogolâr”! Fin cumò però no ai incuintrât furlans.
Fevelant di bêçs: ce lavôr puedial fâ un, par tirâ un carantan?
Tu puedis metiti a costruî cualchi ogjet o pensâ a dâ servizis variis. Disìn che «Second Life» al è il paradîs dal terziari avanzât!
Cemût si fasial a vierzi une buteghe?
No son licencis, baste vê il puest e tu sês libar di tacâ la ativitât.
Tu âstu mai lavorât?
No, il lavôr al strache.
Ma ce furlan sêstu? E i bêçs di dulà ti rivino?
Ducj a àn une piçule dotazion in dì, dade di «Second Life», e dopo il gno creatôr un pâr di voltis par an al spint une decine di euros cul «Pay Pall». Cussì mi permet di vê «Lindon Dollars» che tu puedis spindi par divertiments o vistîts o afit di cjase, par esempli.
E âstu une cjase?
No le ai e no mi interesse, no ai il mâl dal modon, (propit un furlan atipic! ndr).
Ma in tancj le àn, par ospitâ i amîs o fâ i lôr fats in privât.
Ma âstu di comprâle o tu te puedis fâ bessôl?
Tu puedis ancje fate di bessôl ma i vûl tante pazience. Jo une volte le ai fate (ti pareve, a la fin il vêr furlan al salte fûr, ndr): tu rivis a tirâ sù mûrs ma dopo al è il probleme che par fâlu tu dopris masse memorie e a ‘nd è un limit par zone, se no dopo tu âs problemis di visualizazion. Miôr comprâle che si sta di mancul. A mi no mi covente, o preferìs lâ ator.
E cemût si movêso? In machine?
Jo mi môf cul teletraspuart: baste che tu indichis la direzion e tu ti cjatis li che tu vuelis. Lis stradis no son nancje: lis machinis lis vendin, ma a coventin nome par fâ i bulos.
Come te vite reâl alore…
Come mieç di traspuart – ma soredut par fâ il bulo – e je plui plausibil la barcje, viodût che su «Second Life» il mâr al esist.
Isal cualchi puest dal mont li che no tu puedis lâ?
Jo no ju ai mai incuintrâts ma sigûr al è pussibil che un si sedi fat o comprât une zone privade li che al fâs jentrâ nome cui che al à voie lui.
Di resint o ai let su La Stampa che lis ditis americanis a tachin a bandonâ Second Life parcè che i abitants a pensin nome al ses e ai divertiments. Compliments, eh!
Che al scusi, ma al è come te vite reâl: il ses al è insom ae clasifiche, cjale i vuestris programs televisîfs – fìs di feminis semicrotis – come che al à vût scrit il «Times». Ten cont che nô no vin di nudrîsi: duncje il ses tra lis dibisugnis al à ancjemò mancul concorints. Po dopo dut al è estremizât pe facilitât de facende, mi disin che te vite reâl e je dute plui complicade. Achì al baste un clic sul pont just e tu âs bielzà cumbinât. Simpri a vê comprât i gjenitâi, clâr.
A part i scherçs, «Second Life» al è un imprest di socializazion e la int e socialize come che e à voie.
A proposit di socializazion, i divertiments cuâi sono? Cine, teatri, concierts…
Cine no: no soi mai stât e no sai se al esist. Nancje teatri o concierts. Ten presint che par un fat di memorie e risoluzion a ‘nd è un limit a la int che e pues stâ intun stes puest.
Problemis di «ordin public?»
No, o ai dit memorie: il probleme di «Second Life» al è che al covente un grum di “mega” par visualizâ i personaçs in 3D. Se a son masse poligons (i personaçs a son fats di tancj piçui poligons, ndr) te stesse aree, il sisteme al va in dificoltât e si crein bugs (leteralmentri “carûi”: busis tal program che no lu fasin funzionâ ben, ndr). Al sucêt che no si visualize ben il panorame o a vegnin fûr moviments stramps. Di fat la Lindon – i governadôrs dal nestri mont – e à lançât di resint l’alarmi: se la incressite e continue cussì, la memorie dai services (stazions cjamadis di memorie colegadis jenfri di lôr, ndr) no bastarà e il sisteme al riscje il colàs. Insome, o vin ancje nô un probleme di sostegnibilitât ambientâl come voaltris.
Nuie concierts e manifestazions, cemût si divertîso alore?
Il divertiment principâl e je la musiche e la discoteche, oltri a la conversazion. Tra l’altri la discoteche e à la carataristiche che tu cognossis int – e feminis – une vore facilmentri, dut il contrari che te vuestre realtât, mi disin. L’unic che al reste mâl al è il gno creatôr: magari jo o cumbini cuntune avatar, ma dopo la sô creatore e je dal Nebraska e duncje nol pues verificâ di persone la cognossince.
I gjornâi sono?
Sì ma no àn cuissà ce sucès. I media struturâts no àn vite facile intune realtât fate par une comunicazion plui direte.
Domande finâl metafisiche. Esistie une vite dopo Second Life?
Sigûr, jo o crôt in «Third Life»: une vite future cence “bugs” (carûi par inglês, venastai difiets di programazion ndr), cui gjenitâi di serie e cence problemis di risoluzion.
Glossari
Avatar: un avatar intune realtât virtuâl come Second Life al è un personaç digjitâl che al ven manovrât di un utent reâl. In pratiche e je la rapresentazion virtuâl di une persone reâl.
Linden Dollar: e je la monede che si dopre in Second Life. 1000 linden a corispuindin plui o mancul a 4 dollars americans. Par scambiâ dollar americans in linden (e linden in dollars) al baste lâ sul sît uficiâl ta la sezion “linden dollar Exchange”. Si pues deventâ residents ancje cence bêçs e cence spindi (account base).
Isulis: a son lis zonis dulà che si pues fâ sù lis costruzions. Par deventâ parons di une isule bisugne paiâ une “tasse di proprietât”: 2.000 metris cuadrâts di isule a costin 25 dollars (6.600 linden) al mês.
Residents: un utent regjistrât in Second Life che al jentre intal mont virtuâl al ven clamât “resident”.
Business o bufulis?
La cjase creatore di «Second Life» e à declarât di vê vot milions di utents par dut il mont. A samein tancj, ma isal pardabon un grant numar? Lin a viodi lis cifris talianis: 250.000 utents. Come chei che probabilmentri a vegnaressin fûr metint insiemit i 10 blog plui innomenâts. Nome 30.000 dai utents lu doprin in maniere continue. L’aspiet positîf par SL al è che a àn un timp di permanence in dì une vore alt, ma il numar nol è cuissà ce. E se si ten cont che – come che al acene l’«avatar» te nestre interviste – a son daûr a vignî fûr i prins problemis di memorie par rivâ a calcolâ dut, la espansion dal zûc e je in pericul.
Ma la grande fortune de Linden (la societât creatore) e je che al plâs un grum a gjornaliscj e impresis. I gjornaliscj si son fats inmagâ di chest mont paralêl li che a sucedin – o al samee che a sucedin – tantis robis stranis. Po dopo a podin difondi bufulis use chê che al sarès il paradîs dai pedofii o che i mafiôs si cjatin li par cumbinâ afârs: bocje ce vuelistu!
La imprese ce interès aie? Se tu vierzis alc su «Second Life», i gjornâi ti publichin subite la notizie come curiositât. Intune aziende struturade, al è l’unic spazi dulà creâ alc di gnûf e duncje i manager zovins si butin li, fuarts dal rilêf mediatic che a varan su la stampe. Ma, une volte rivâts in chest mont virtuâl, cui negozis vueits…
Insome, starìn a viodi. Ce vitis, ce “Lifes”!
Dree Venier e Stiefin Taboghe


text:
Statût regjonâl
Il statût regjonâl dal Friûl Vignesie Julie al è stât butât fûr cun la leç costituzionâl numar 1 dal 31 di Zenâr dal 1963 in atuazion dal articul 116 de Costituzion.
Il Friûl metût adun cun ce ch’al è restât ale Italie de provincie di Triest dopo la seconde vuere mondiâl al forme la regjon a statût speciâl Friûl Vignesie Julie. Triest al jere tornât sot la Italie tal 1954 ma si è vût di spietâ altris nûf agns prime che il stât talian al metedi in opare la autonomie proviodude de Costituzion.
Il statût regjonâl al à vût lis seguitivis integrazion e modifichis:
- Leç costituzionâl dal 23 di Setembar dal 1972 su la durade dal consei regjonâl;
- Leç costituzionâl dal 13 di Avrîl dal 1979 su la durade dal consei regjonâl;
- Leç costituzionâl dal 23 di Setembar dal 1993 cun modifichis dal statût;
- Leç costituzionâl dal 31 di Zenâr dal 2001 su la elezion direte dal president de regjon;
Leams[cambie | modifiche il codiç]
(talian) Statût regjonâl e leç costituzionâls


text:
Vie
pai agns ’70 la provincie ocitane dal Larzac e je stade al centri
di une massive campagne antimilitariste che e je stade une vore
impuartante pal svilup dal nazionalitarisim ocitan e che dopo dîs
agns di lote si è sierade cul bloc dal progjet che al voleve doprâ
cheste aree par un poligon di tîr di passe 13 mil etars. In chê
volte la lote e jere stade inviade di un centenâr di contadins e di
arlevadôrs dal puest. Il Larzac al torne cumò intes miris dal
esercit francês che al vûl trasferî achì une brigade de Légion
Étrangère logade tai Emirâts Araps
Unîts dopo cuasi cincuante agns di presince in Zibuti. Daûr dal
progjet dal ministeri de difese, cul 2016 il Larzac al varès di dâi
acet a 450 legjonaris che po, intal zîr di cualchi an, a varessin di
rivâ a di un miâr. Cuintri di cheste ipotesi, dopo di une prime
petizion sotscrite di cualchi miâr di citadins là che si domande al
president francês François Hollande di anulâ il progjet, cumò si
è dât dongje ancje un coletîf che al coordenarà la gnove bataie
antimilitariste dal Larzac.
Font:
Jornalet,
27/08/15


text:
La
UNESCO e à decidût di cjapâ dentri intal so Archivi de memorie dal
mont ancje i tratâts jenfri la Russie zariste e i sami Skolt là che
si ricognossevin i dirits antîcs di cheste comunitât su la tiere e
su la aghe e là che si ur garantive ancje libertât di pescje e di
arlevament. Si trate di documents che a van dal 1601 al 1775, ma che
a confermin dirits ricognossûts za di prime. La part plui antighe
dai documents, di fat, e je lade pierdude intal 1859 intant de vuere
jenfri Russie e Svezie. I tratâts a son cumò conservâts intal
centri culturâl sami di Aanaar / Inari in Finlande. L’Archivi
UNESCO al ten dentri i documents judicâts fondamentâi pe storie dal
mont che, in dì di vuê, a son plui o mancul 340. Pe presidente dal
Parlament sami de Finlande, Tiina Sanila-Aikio, la sielte de UNESCO e
rapresente un ricognossiment dai dirits di cheste comunitât native e
de sô capacitât di difindiju intai secui a dilunc.
Font:
Barents Observer,
13/10/15


text:
Internazionâl
Internazionâl (dal latin inter e natio) al vûl dî tra stâts/nazions.
La peraule e fo creade tal 1789 di Jeremy Bentham. Tal ûs comun al pues vê cuatri significâts:
- alc che al interesse plui stâts o i citadins di plui stâts (par esempli un tratât internazionâl)
- cuant che alc al à validitât ancje fûr dai confins nazionâi
- chescj doi significâts a contegnin in part ancje il tiermin sorenazionâl, che al indiche proceduris o organizazions tra plui nazions diviersis; par esempli, l'Union Europeane e je une organizazion sorenazionâl, no internazionâl
Tai ultins timps, a si dopre ancje la peraule globâl come sinonim di internazionâl. In realtât, e je une difarence: globâl e da une idee di un mont unic, internazionâl di un insieme di plui popui difarents.
Tal sport, internazionâl in gjenar si riferìs a une partide tra dôs scuadris nazionâls.
In politiche, internazionâl e je in gjenar une peraule riferide a cualsisei leghe di organizazion comunistis, socialistis o radicâls, che a metin dongje components di diviers paîs. I plui famôs a son stâts la Prime internazionâl, la Seconde internazionâl o la Internazionâl socialiste; une famose cjançon socialiste e si clame L'internazionâl.


text:
AutodetermiNatzione e Pat pe Autonomie, la alternative ai partîts talians
Analogjiis e diferencis tra i doi progjets gnûfs nassûts in Sardegne e in Friûl
Lis clamavin “nazions cence stât”, “coloniis internis” e “nazions improibidis”. Al passe il timp, a cambiin i contescj e a mudin lis situazions, ma chês etichetis, dopradis une vore dispès agns indaûr par definî la Sardegne e il Friûl, a somein ancjemò buinis in dì di vuê par fevelâ di chestis realtâts. Chest al vâl soredut par marcâ une schirie di elements che a son comuns a chê e a chel, a tacâ des specificitâts linguistichis e culturâls e de maniere che a son stadis minorizadis, scjafoiadis e dineadis, de rilevance des servitûts militârs e dai condizionaments che al à patît il lôr disvilup sociâl e economic, des rivendicazions di ricognossiment e di autoguvier, des mobilitazions politichis e de dibisugne di organizazion e di rapresentance.
Propit tal cjamp politic si puedin vualmâ un trop di analogjiis e salacor ancje cualchi diference di fonde tra Sardegne e Friûl. Dutis dôs lis musis di cheste medaie si àn palesadis in ocasion des elezions dai 4 di Març stâts pe Cjamare e pal Senât de Republiche taliane, là che in particolâr si àn presentadis, pe prime volte, dôs listis metudis adun juste cun chê di dâ une rapresentance autentiche e specifiche al teritori e ae sô int, in maniere distinte e alternative rispiet ai partîts talians, ven a dî AutodetermiNatzione e Pat pe Autonomie.
Doi percors paralêls
Un prin grup di afinitâts tra chestis dôs esperiencis si le cjate tal percors che a àn daûrsi e tal fat che a mostrin di volê jessi fuarcis politichis struturadis. Se tal Pat pe Autonomie si àn dât dongje aministradôrs locâi e grups politics e associatîfs di aree autonomiste furlane, dopo une schirie di incuintris publics di confront e di aprofondiment tematic in cont dai diviers aspiets che a tocjin l’autoguvier teritoriâl, fats vie pai ultins doi agns e mieç, tal câs di AutodetermiNatzione la strade fondative e je stade sù par jù compagne, te forme e tai timps, cul incuintri tra entitâts associativis gnovis e fuarcis politichis che a esistevin bielzà.
In ducj doi i câs al è stât impuartant il contribût di tancj di lôr che no jerin dentri di organizazions za struturadis, cundut che daûr (in tiermins cronologjics) e dentri (par ce che al tocje la struture organizative) di AutodermiNatzione al è pussibil ricognossi une componente plui fuarte di partîts o moviments za atîf tal teritori, tes competizions politichis e tes istituzions, tant che IRS (Indipendèntzia Repùbrica de Sardigna) e SNI (Sardigna Natzione Indipendentzia), cuant che pal Pat pe Autonomie chest al vâl dome par Patrie Furlane, intant che tancj di lôr a àn esperiencis soredut di aministradôrs locâi.
A son diviers i ponts di contat ancje sul plan programatic: lis cuistions che a tocjin i bêçs e duncje i rapuarts finanziaris cul stât centrâl, il teme de scuele e dai dirits linguistics e chei dal lavôr, dal welfare, dal ambient e des autonomiis locâls, cuntune critiche di fonde viers des politichis metudis in vore in ducj chescj setôrs de bande des diviersis maiorancis politichis che a àn rezût lis regjons Sardegne e Friûl-Vignesie Julie vie pai ultins dîs agns.
Programs, contescj e risultâts
Tai programs e te comunicazion si rive a vualmâ ancje cualchi diference di fonde, che e diven soredut des specificitâts des dôs realtâts, sedi sul plan istituzionâl che par ce che al tocje la situazion politiche, economiche e sociâl. Stant che no esist nissune regjon Friûl, daûr di une logjiche “teritoriâl e istituzionâl” il Pat pe Autonomie al scuen vê tant che riferiment la Regjon Friûl-Vignesie Julie, intant che par AutodetermiNatzione e je plui facile, par vie che ae Sardegne “reâl” i corispuint la Regjon Sardegne.
Se il Pat si presente tant che autonomist e il so profîl al somee jessi chel di une coalizion “di racuelte” e di sintesi tra posizions e esperiencis politichis diferentis, AutodetermiNatzione al palese un leam plui fuart cu la tradizion nazionalitarie sarde dai ultins cuarante agns, cuntun orientament plui a fuart progressist e indipendentist. In ducj i doi câs al ven fat indenant un refût clâr di sotanisim e “dipendentisim” e a vegnin dopradis almancul in part de comunicazion e de propagande lis lenghis propriis des dôs comunitâts.
Tes ultimis elezions politichis AutodetermiNatzione e à cjapât cuasi 20.500 preferencis al Senât (2,52% a nivel regjonâl) e 19.307 vôts ae Cjamare (2,22%) e il Pat al à vût 7.079 vôts ae Cjamare (1,02% a nivel regjonâl) e 5.015 al Senât (0,77%). L’obietîf di dutis dôs lis fuarcis politichis al è chel di vuadagnâ plui fuarce tes elezions regjonâl, che si varan chest an, ai 29 di Avrîl, in Friûl-Vignesie Julie e tal 2019 in Sardegne.
di Marco Stolfo


text:
Al siere lenghe.net1 coments Publicât da il crot il martedì, gennaio 26, 2010
Si ferme lenghe.net che al è stât un dai sîts storics de Internet furlane.
Tal ultin editoriâl di Anna Bogaro si pues lei la storie di cheste impuartante aventure dal mont gjornalistic furlan.
Se di une bande si viôt la strache, la amarece ancje polemiche e la delusion di Anna, di chê altre si cjate la promesse di tornâ "in curt in vore cuntune altre muse, une altre struture e altris obietîfs, simpri su Internet".
Jo che di spes o soi passât par di là a viodi se e jere cualchi gnove, cuntun pocje di malincunie, o ringrazii Anna e chei che le àn judade par dut chel che a àn fat in chescj agns.
Befanis furlanis7 coments Publicât da il crot il mercoledì, gennaio 06, 2010
Inte interpretazion moderne de Befane lis feminis si mandin fra di lôr i auguris vie sms...
No sai cui che e je la autore di chest messaç ma mi somee cussì biel che e valedi la pene di zirâlu a dutis lis befanis che passin par di ca.. :-)
La befana vien di notte.... cence scove e dute crote,
si è stufade la vecjute di sei puare e dute brute.
Biei vistis e scarpis netis, di silicon lavris e tetis,
e mande ducj a fasi un zîr e cun l'aereo e va in Brasîl.
Par ogni Befane come me la vite gnove e comence vuê.
Auguri!


text:
Partint da l’an 1880, e fin ae prime vuere mondial (1914), la emigrazion taliane e fo des plui numerosis tra chês rivadis a la argjentine. Tal profîl dal emigrant al predomine l’om sol: agricultôrs, manoâi, comerciants, ecc, cualchidun come lavoradôr stagjonâl, che daspò di vê fate la specifiche stagjon fasint il racueidôr, il seseladôr e tornavin tal lôr paîs di origjin.
Altris si fermavin e cul timp a fasevin vignì la famee che jere restade in Italie. In chest periodi i talians a fondin coloniis impuartantis tal interni dal paîs, in chei agns il teritori argjentin al jere spopolât e si veve bisugne di man d’opare par lavorà lis imensis estensions di tieris. Di dutis formis dovût a dificoltâts par podè acedi ae proprietât de tiere, tancj a forin a vivi tes grandis citâts fasint altris mistîrs.
I talians in argjentine a forin conservânt lis lôr usancis e costums tal vivi il dì par dì, mantignint vîf il ricuart dal lôr paîs.
Il flus migratori al è stât interot jenfri lis dôs vueris mondiâls. Daspò dal 1945 si vierç un altri periodi migratori caraterizât da un gnûf profîl: za no son agricultôrs, ma operâus specializâts par lavorà tes gnovis industriis argjentinis. Si pues considerâ sierât in forme definitive tor i agns sessante.
La metât de popolazion, si pense che e à tra i soi assendents a emigrants talians. Par chel al è une vore comun sintì a dì:
“I Argjentins a son dissendents…des nâfs”
------------
Par traspuartâ a tancj milions di personis a coventavin un grum di nâfs. Il larc viaç a traviers dal ocean atlantic al durave su par ju trê setemanis, dipendiint de velocitât dal bastiment.
Si partive dal puart di Gjenue, cun destin finâl Buenos Aires, cun variis fermadis intermediis. Familiârs e amiis mi contarin che a rivarin cun chestis nâfs, e in chestis datis.
“Piroscafo Principessa Mafalda”, (Novembar dal 1923).
“Nave Reggia Vittorio E. III”, (Novembar dal 1925).
Piroscafo “Duca D’Aosta”, (Febrer dal1926).
Piroscafo “Principessa Maria”, (Març dal 1939).
Piroscafo “Santa Cruz”, (Zenâr dal 1949).
Transatlantico “Conte Biancamano”, (Dicembar dal 1951).
M/n “Augustus”, (Avost dal 1952).
---


text:
FRIÛL EUROPE. Judiçs e judizis: Minority SafePack e Catalogne
«Al sarà ben un judiç a Berlin», ma par sigûr a’nd è un a Lussemburc. Ai 3 di Fevrâr stâts la Cort di Justizie de Union Europeane (CJUE) cuntune sô sentence e à anulât la decision de Comission Europeane (CE) di dineâ la regjistrazion di une propueste di iniziative dai citadins che e domandave di difindi i dirits des personis che a partegnin ae minorancis. In particolâr la prime sezion dal Tribunâl e à dât acet al ricors fat indenant dal comitât che tal 2013 al veve presentât il cussì clamât «Minority SafePack» e che al veve ricevût une rispueste negative de bande di Bruxelles.
Te iniziative, coordenade de FUEN (la Union Federâl des Nazionalitâts Europeanis, che e ten dongje associazions e altris entitâts che a son espression di diviersis comunitâts dal continent), a jerin une schirie di propuestis operativis che lis istituzions de Union Europeane a varessin vût di meti in vore a pro de lote cuintri des discriminazions e de promozion de avualiance di tratament pai citadins membris des comunitâts minorizadis. La Comission e veve boçât dut il progjet, par vie che lu veve calcolât fûr de sô competence. Pe Cort, invezit, la CE e varès vût di specificâ cualis che a jerin lis azions fûr de sô competence e di motivâ a clâr cheste sô valutazion, palesant su la fonde di cuâi elements e vignive cjapade sù. Il president de FUEN, Loránt Vincze, al à comentât in maniere positive il judizi, che si pues calcolâlu «une vitorie pes minorancis in Europe», ancje se «al è dome un passaç dentri di un percors plui lunc», stant che cumò i tocje ae Comission Europeane che, in plui di paiâ i coscj dal procès, e varà di tornâ a cjapâ in man il Minority SafePack e rispuindi pont par pont.
I judiçs a lavorin in plene ancje tal Stât spagnûl. Ai 10 di Fevrâr, denant dal Tribunâl superiôr di justizie de Catalogne, dopo vê scoltât i trê acusâts e diviers testemonis, il public ministeri al à confermât lis sôs acusis di disubedience grâf e di abûs aministratîf viers dal ex president de Generalitat, Artur Mas, de ex vicepresidente Joana Ortega e de ex assessore e pe educazion Irene Rigau, domandant par lôr la inabilitazion di dutis lis incarghis publichis dai 9 agns e 6 mês ai 8 agns e 7. Il motîf al è il rûl che a vevin vût intal inmaneâ la consultazion su la indipendence de Catalogne dai 9 di Novembar dal 2014, dopo che il Tribunâl costituzionâl spagnûl ur veve inibît ogni partecipazion ative cuntun at formâl di pôcs dîs prime. Ae fin dal mês passât al è tacât ancje un altri procès, simpri leât al percors di autodeterminazion catalan: ta chel câs a jessi sot acuse al è l’ex assessôr pe presidence dal guvier catalan, Francesc Homs.
Ma soredut, al lavore par fâi cuintri aes istituzions catalanis il Tribunâl costituzionâl spagnûl, che simpri un mês indaûr al à votât ae unanimitât a pro dal anulament des risoluzions pe indizion di un gnûf referndum su la indipendence fatis buinis dal Parlament di Barcelone ai 28 di Setembar dal 2016. La “consulte” dal Ream di Spagne e à fat savê che se il Guvier autonomic al larà dilunc su chê strade a saran ancje sanzions penâls. Il braç di fier tra Madrid e Barcelone nol va indenant dome tes aulis dai tribunâi. Propit procès e sentencis a deventin in gnovis ocasions di mobilitazion de bande dai indipendentiscj catalans, de rivade di Artur Mas ae prime udience dai 6 di Fevrâr, che si à stramudade intun corteu di 40mil di lôr, ae conferme des acusis cuintri di lui e dai siei coleghis, che e je stade la ocasion par marcâ il paradòs che «al ven fat un procès cuintri di un guvier che al à permetût ae int di votâ».
di Marco Stolfo


text:
Sima Qian
Sīmǎ Qiān (cinês tradizionâl: 司馬遷, cinês semplificât: 司马迁, Wade-Giles: Ssŭma Ch'ien; nassût intor al 145 p.d.C.; † intor il 90 p.d.C.) al fo un scritôr e un storic cinês.
Tabele dai contignûts
Vite[cambie | modifiche il codiç]
Al vivè sot il ream dal imperadôr Hàn Wǔdì (141 p.d.C.-87 p.d.C.), inte dinastie Hàn, e so pari, Sīmǎ Tán (司馬談 / 司马谈) al ere scritôr dai anuaris de cort, incjarie a mieze vie enfri chê di un strolic e chê di un cronist, che a compuartave il cjapâ note dai fats dal cîl, e de lôr influence, tantche dai fats dai oms. La famee di Sīmǎ Qiān a cjapà cjase a Maoling, dongje la capitâl Cháng'ān.
Sīmǎ Qiān al veve une grande inteligjence e zà a dîs agns al ere bon di lei libris antîcs. A vincj agns, al completà la sô istruzion viazant par plui provinciis, tantche chês di Jiangsu, Anhui, Zhejiang, Hunan e Henan. Plui tart, al lavorà par il guvier, fasint in particolâr une mission d'ispezion inte regjon di chê che indidivuê e jè la citât di (te province dal Yúnnán), concuistade da pôc des fuarcis imperiâls. Las sôs funzions i permeterin ancje di fâ altris viaçs un tic in dutis lis bandis dal imperi, gjavant cualchi regjon che in chê volte e jerin cunsideradis inmò barbarichis, tantche lis provinciis di Fujian e di Guangdong.
Il tal 107 p.d.C., daspò três agns di corot pe muart di so pari, Sīmǎ Qiān a i sucedè tal so puest di anuarist, e chest a i permetè di jentrâ intai archivis imperiâi, podint cussì realizâ il lavôr ambizionôs di bielzà scomençât da so pari: un libri che al contàs dute le storie de Cine.
Sīmǎ Qiān al començà a scrivi tal 104 p.d.C. Ma tal 99 p.d.C. al colà in disgracie tai vôi dal'imperadôr Wǔdì. La sô colpe al ere di vê difindût Lǐ Líng, un gjenerâl incolpât di tradiment (che Sīmǎ Qiān lu stimave, ancje se nol ere so amî). L'imperadôr al condanà Sīmǎ Qiān a sielzi tra jessi cjastrât o jessi justiziât. Claramenti, di chei timps jessi cjastrâts al voleve dî l'infamie e cetancj Cinês a varessin volût inant murî pluitost che vivi tal disonôr. Sīmǎ Qiān, invecit, al sielzè la vite, par finî la sô opare e mantegni la promesse fate a so pari. In tal 104 p.d.C. al finì il so lavôr; vot agn daspò, tal 96 p.d.C., l'imperadôr i dè l'amnistie, cjapantlu a lavorâ tantche segretari privât, puest riservât ai cjastrâts.
Shǐjì[cambie | modifiche il codiç]
Il lavôr di Sīmǎ Qiān al à non Shǐjì (史記, memoriis storichis), e al cjape dentri oltri doimil agns di storie cinese, scomençant de liende dal Imperadôr Zâl (Huáng Dì) fintremai al imperadôr Hàn Wǔdì de dinastie dinastie Han. Chest test al è cunsiderât il fondament de storiografie cinese.
Siben che la forme de scriture storiche, intal timp, e je mudade cetant, i storics daspò di lui, no dome cinês, ma ancje coreans e gjaponês ai àn simpri tignût cont dal so esempli, fintremai dai timps di Bān Gù (班固), che a lu sielzè tantche model tal scrivi il sô libri Hàn Shū (漢書, Libri dai Hàn di prime). Ma il so esempli al si slargjà, plui in gjenerâl, su dute la scriture in prose cinese, e ancjemò vuê si lu lei in dut il mont no dome tantche storic, ma ancje come "libri di test" pe lenghe cinese antighe.
Il so libri nol va daûr al ordin dai fats, ma al è organizât par materie. Il test al si slargje su 130 cjapitui organizâts par sogjets tantche i anuâi, lis cronichis, i tratâts di musiche, ceremoniis, lunaris, religjon, economie, e soredut, biografiis. Il so stîl al è caraterizât da la serietât de informazion storiche, il doprament dai discors direts, il lengaç semplis, informâl, plen di spirt e di variazions, lant ae sostance cence pierdi timp in descrizions.
Altris scrits[cambie | modifiche il codiç]
Sīmǎ Qiān al à vût scrit ancje vot rapsodiis (Fù, 賦), cuantche al stave te provincie di Hanshu, mostrant i siei patiments in tal timp de sô orende condane e la sô voe di no rindisi in tal scrivi la sô grande storie.
Publicazions[cambie | modifiche il codiç]
- Records of the grand historian, CUP, Hongkong 1993, ISBN 0-231-08167-7
- Vies de Chinois illustres, Picquier, Arles 2002, ISBN 2-87730-611-9


text:
La associazion Pro Majano e fasarà fieste sabide ai 17 di Novembar li dal ristorant Staderie di Sant Denêl.
Il motîf: ringraziâ i 100 e passe colaboradôr che a àn judât il Gnut
e la Pro Loco in dutis lis ativitâts di chest ultin an.
E a son stadis propit tantis:
- il Festival;
- Friuli Doc;
- la cene furlane a Traversetolo;
- l'apontament dai vins a Lignan e vie indevant cu lis tantis iniziativis dal Gjal.
Par sabide o soi stât invidât ancje jo: mi à fat plasê e o ringrazii il president
pal invît e par vê decidût di dedicâ un spazi ae promozion de lenghe furlane dentri de ultime mostre dal artesanât
. E di chest o mandi un grazie sincîr ancje a Marco Serafin.


text:
lunedì 25 novembre 2013
I cuestionarîs su la lenghe furlane 3/?
Vuê une serie piçule di tentatîfs... o lavoravi la matine e dut il daspò misdì, ma jessint che o vevi dôs oris di 11 a une o ai tentât...
Il prim tentatîf al jere di gnûf a Puçui, cuntun non di chei plens di Z e K e H che magari di furlan no i interesse nuie, ma magari ju cjati cjase. Ma cè... cjase cence campanel, cence puarte. Dome un puarton sierât e une buchete des letaris inrusinide cun dentri, di traviers, un targhete di fier. Li dentri al devi jessi un pies che no metin pueste. La tiri fûr e al jere chel non. Pobon... o met lo stes l'avîs cul gno numar di telefonin, ma o ai une vore di dubis che al vegni let di cualchidun... e po, no sai, mi somee che dentri di chê cjase al è miôr fâsi compagnâ di cualchidun... Bon, o clami i ghostbusters e i lassi un messaç in segreterie!
Po dopo o voi intune cjase dulà che o soi stât bielzà trê voltis. La siore e fâs la professioniste a cjasi, ven a stâi che mi à dit che no sa mai cuant che e je libare e se e stâ lavorant no pues fa la interviste. Cuindi o sin restât dacuardi che o provi random, cuant che capite. A mi mi è someade une maniere par no fâle, ma va ben.
O suni il campanel, mi viôt, e pobon, mi mostre lis man cui guants e mene il cjâf. Mandi a la prossime, siore.
Tierç tentatîf, che in realtât al è doi intun, parcè che cjalant chel mi inacuarç che chê vie li e je propit daûr a chê vie de cjase inestistente, chel famôs numar di çuian che nol esist... magari lu cjati, mi soi dit. Putrop nuie di fa. La mari dal intervistât dal numar normâl mi dîs che no sa cuant che lu cjate cjase... al va, al ven, si ferme dome un moment... insome, praticamentri al è il gno identikit, ven a stâi che no mi sint di dubitâ. I lassi il numar, ma ancje chest, mi sa, che no mi clamarâ... E par chê che rivuarde chê altre cjase fantasime, nuie. La cjase no esist, ni devant, ni daûr. A chest pont e sarà une falope di batidure, crôt, e i ai scrit inmò trê dîs fa par savê se al jere cussì, ma nissun mi à cagât. Amen... I furlans a son fantasimis, chest al è il risultât, par cumò.
Scrit di gelo stellato a lis 13:00 Etichetis: diari, Nus cjolino pal cûl?
Iscriviti a: Commenti sul post (Atom)


text:
Giuseppe Morandini gnûf president de Fondazione Friuli | I numars de Fondazion e il futûr pal president
I è tocjât di di rapresentâ la Fondazione Friuli pe prime volte tant che president ae Scuele superiôr de Universitât di Udin, cuant che sul finî dal mês di Mai e à viert lis puartis dal sflandorôs palaç di Toppo Wasserman par fâ cognossi cheste realtât di alte formazion ai fantats che a decidin di studiâ te Universitât dal Friûl.
Un inviament di presidence dal ent che lu à elet tal 25esim de fondazion, ai 15 di Mai, forsit no casuâl, tant che Giuseppe Morandini - bielzà president des Pmi in Confindustrie nazionâl e dal 2010 fintremai ai prins di Mai di chest an president de Casse dal sparagn Fvg - al à dit: «Us siguri che cheste jentrade no le dismentearai. Al è come che mi disès: sta atent, che tu âs simpri ce imparâ». Cun di fat, ae “Supe”, come che le clamin i universitaris che a àn rivât a superâ il seletîf concors par jentrâ (20 puescj ad an cun concorints di dute Italie), a pontin chei che a àn capît che, come che al à dit Morandini «nol baste plui jessi brâfs, tocje jessi i miôr, I unics. Cussì i tocje ancje aes aziendis - al à zontât -: par jessi competitîfs vuê tocje jessi unics tai prodots e te cualitât, e par zonte jessi svelt e savê lavorâ dutune in aziende». Par chest, ai zovins che a jerin rivâts a scoltâ al à marcât: «Se o decidês di provâ a jentrâ chenti, o fasês une sielte coragjose, ma che te vite e paie».
Une presince no a câs chê dal president de Fondazione Friuli in cheste realtât, par vie che come che al à ricuardât Morandini, «la ’s’ di scuele tal alfabet e je in 17e posizion”. Invezit, tai impegns e tai invistiments de Fondazion “e je ai prins puescj”, al à dit lassant intindi di volê continuâ, une idee dal so predecessôr, Lionello D’Agostini, che “tant si è dât da fâ par che la zoventût e vedi in Friûl i miôr imprescj par fâsi il so doman». Ai 15 di Mai, l’orghin di indreçament de Fondazione Friuli - componût di 24 di lôr, espression di plusôrs ents e sociis dai teritoris de provincie di Udin e di Pordenon - e à elet il gnûf consei di aministrazion de Fondazion che, subit daspò, al à individuât in Morandini il so president, figure gnove dopo i doi mandâts di D’Agostini. Ancje il Consei al è scuasit dal dut gnûf, fale pal so vice president, il pordenonês Gianfranco Favaro. Tra lui e Morandini, sul finî dal mês di Avrîl e je stade une contese, tant che ai 28 di chel mês no si rivà a cjatâ la fate pal president, par vie che a jerin dôs listis che si contindevin la presidence e i puescj in Consei.
Un fat che al à fat scjas, stant che in 25 agns di vite de Fondazion no si veve mai vût un câs dal gjenar. In plui di cualchidun al à viodût in cheste creture une continuazion de lote tra il Friûl di ca e di là de Aghe che si sta regjistrant in diferents ambients. Tal câs de Fondazion, però, i diplomatics si son metûts in vore e a son rivâts a tiessi la unitât in dôs setemanis: Morandini president, Favaro vice. E vice vicjari Flavia Brunetta, espression dal Comun di Udin. Chei altris components dal consei a son: Piero Cappelletti, Maurizio Cini, Barbara Camparetti, Sergio Dell’Anna, Edgarda Fiorini e Flavio Pressacco. Confermât il coleç sindacâl: Lucia Pippan (president), Alberto Cimolai e Gian Luigi Romanin. Sindics suplents: Giovanna Nadali e Giorgio Zerio.
Tal rinovâ i incarics «e je stade esprimude ae unanimitât la volontât di continuâ lis azions scomençadis cu la aministrazion di prin», sedi in riferiment ai valôrs, «unitât, operositât, sobrietât e rigôr morâl», sedi de mission, che e reste orientade «ae scolte des buliduris e des esigjencis de coletivitât, par stiçâ la coesion sociâl e il sens di partignince a une comunitât, infuartî il procès di svilup teritoriâl e fâ sù un progjet di benstâ sociâl», al à dit D’Agostini saludant. ❚
✒ Antonella Lanfrit
______________________________________________________
I numars de Fondazion e il futûr pal president
Tal ultin an, la Fondazione Friuli e à dât al teritori di riferiment - chel des provinciis di Udin e Pordenon - 7 milions, dant la poie a 451 progjets. Une azion che a permetût di movimentâ, in gracie de compartecipazion dai diferents sogjets interessâts, 27,5 milions di euros. In 25 agns i progjets finanziâts a son stâts 18mil, par 157 milions. Di ducj chescj bêçs, 10 milions a son lâts al volontariât e 9,350 milions tai ultins dîs agns a àn supuartât la didatiche, la ricercje e la internazionalizazion de Universitât. «O ai cjatade une grande realtât, in gracie dal badiâl e cualificât lavôr di Lionello D’Agostini cui siei colaboradôrs, int preparade e motivade, e une istituzion cussiente di jessi al servizi dal so teritori, pronte a scoltâ lis esigjencis e a voltâlis in ideis gnovis, a cjapâ sù lis disfidis che a coventin par fâlu cressi», al à dit a La Patrie dal Friûl il gnûf president, Giuseppe Morandini. «O intint duncje di seguitâ su chest troi, par puartâ indevant cun impegn e condurance chê preziose vore di rêt e di relazions cu lis istituzions, associazions, ents locâi e fameis metude sù par favorî il svilup dal teritori». (A.L.) ❚


text:
Çurviei Scjampâts: la emigrazion dute di ridi tal spetacul dal Teatro Incerto
“Mata il furlan!” E je une des tantis batudis dal spetacul Çurviei Scjampâts di chei trê dal Teatro Incerto che si à podût viodilu il 16 di Avost a Vilecjaze. Si fevele di cerviei furlans che a an scugnût lâ a cirî fortune vie pal mont, par vie che chenti e comande la cjarte bolade, e là vie, invezit, ti disin va là, va là…E alore vie lôr i mior cerviei, cui in Spagne a fâ il torero, cui sul lât Titicaca, cui sulis piramidis di Egjit, cui cja’ dal diaul a componi musiche che culì nissun le capirès. E ducj a spietin il cont Tabacchi che al à di menâju vie cul so avion personâl e che, naturalmentri, nol viot l’ore di finanziâ lis lôr scuviertis sensazionâls.
Ma intal spetacul a son ancje emigrants vêrs, un tecnic informatic che al vîf a Londre e che al conte lis disaventuris di un emigrant di vuê cence dismenteâ trop plui crudis che a son stadis chês dai emigrants di îr l’altri (il so von, pe precision, in chest cas, emigrât in Rhodesie) e l’astrofisic che al vierç la prospetive sul univiers des galassiis e nus fas ancjemò une volte pensâ trop picinis che o sin, noaltris oms! E po al è ancje un marchês che nol lavore par vie che lavorâ al è volgâr e, sul ultin, il cont Tabacchi al salte fûr pardabon, dut vistût di blanc, cui spietâsal!
Duncje une part serie e une di sbregâsi des ridadis (che par dî il vêr no mancjin nancje inte part serie). La culture no à di sei dome seriose, e pues ancje fâ ridi.
Ma par fâ ridi pardabon e à di sei inteligjente. E alore e devente un patrimoni, sicu che al è aromai il Teatro Incerto pe culture furlane. E no je vere che la int e domande dome lis fufignis che nus strucje intor la television. I Colonos a son simpri plenons cuant che a recitin li Moret, Fantin e Scruzzi, no son mai vonde cjadreis par ducj. Ma ancje cui che al è in pîts nol viôt il timp passâ, al è un divertiment che al displâs che al finissi. Scruzzi al jemple la sene, al fâs ridi ancje cun nuie, dome cul movi des mans e cun batudis che a saran ancje studiadis e provadis, ma che a somein propit nassi li sul moment.
✒ Laurin Zuan Nardin


text:
Grau
Grau (Gravo par graisan) al è un comun di 8.768 abitants e al fâs part de provincie di Gurize. Grau si cjate su di une isule al limit orientâl de marine di Grau, che e je stade conetude tal XX secul cun doi puints, un vierç Aquilee e un vierç Monfalcon, ae tiere. Grau nol à mai fât part dal Friûl storic, e a Grau si fevele un dialet venit (il graisan), che al à une vore di carateristichis arcaichis, e al è stât rindût famôs soredut graciis a lis poesiis di Biagio Marin.
"...la cuestion dai "Trê Cjapitui" e finì cul dividi il patriarcjât: in Aquilee (o a Cividât) un patriarcje sismatic favorît dai Langobarts a Grau un patriarcje unît sot la protezion dai Bizantins. Cussì lis dôs citâts a deventarin antagonistis: une "civîl" e une "barbariche". E la sbregadure no fo mai plui cuside." (cjapât di Josef Marchet, Cuintristorie dal Friûl)


text:
Gnûfs bants de ARLeF
e modifichis al regolament pe concession di contribûts
A ogni frut il so librut
Maratone di leture pe Setemane de Culture Furlane
I GNÛFS VIDEOTUTORIALS DE ARLeF
Cjaliju te sezion dal sît dedicade
CONFERENCE DI VERIFICHE E DI PROPUESTE PE LENGHE FURLANE (L.R. 29/2007)
Publicâts i ats uficiâi
"IN ALT O FRADIS", L'IMNI UFICÂL DE FIESTE DE PATRIE
Al sarà presentât tal mês di Setembar dal 2018
PREMI LETERARI "CATERINA PERCOTO"
Scjadince ai 25 di Mai dal 2018
RUSH (Re- and Up-Skilling Horizons)
Lenghis minoritariis e orizionts plurilengâi
ISONTINA AMBIENTE E ARLEF
Insiemi cuntune gnove APP pe culture ambientâl in plui lenghis
GNÛFS LIBRIS PAR FRUTS IN LENGHE FURLANE
Disponibii intes librariis dal teritori
WORDPRESS PAR FURLAN
Di vuê, il program di progjetazion e di costruzion di sîts web plui cognossût e doprât al è ancje par furlan
Cemût si doprino?
I videotutorials che a sclarissin cemût doprâ ben COF, GDBtf e Tastiere Furlane


text:
25 novembre 2007
Zornade cuintri de violence su lis feminis
Lis statistichis a disin che in Italie une femine su trê e patìs violence (lei dut l'articul sul Corriere).
Sperant che nol vedi mai di coventâ, o segnali a dutis lis feminis che a lei chest blog, un servizi che ur dâ la pussibilitât di cjatâ cualchidun che lis scolti. No stait a tignî dentri ciertis robis brutis che us àn fat: ancje se al pues semeâus dificil, insormontabil, o vês di denunciâ cui che us à fat e us fâs dal mâl.
Parcè che se cualchidun al alce lis mans (no dome tal sens fisic: tantis altris a son lis formis di violence) su lis feminis, nol merte nissun dûl o justificazion... nol merte nancje di jessi clamât om.
3 commenti:
- thermonuke ha detto...
-
Une robe un grump serie.
Ma mi sune un tic strani che tu segnalis les iniziativis dal cumun li che tu lavoris, Tavagna, e no ce che sis sta fasint tal cumun li che tu ses un aministrador, Majan.
Magari tu as mancjade le ocasion di aprofita dal gnuf slancio ae ativitat aministrative dade de redistribuzion des deleghis e de isude de situazion di stallo aministratif, contanus ce che fasin i doi neo asesosr incargas di pulitiches social e pari oportunitats.
(che se e an dividut el lavor su doi an devi sei di strade di fa...)
Parceche tu ses inmo un aministrator dal comun di Majan nomo?
- 25/11/07 21:36
- Christian Romanini ha detto...
-
Mandi Thermo,
no mi va di polemizâ su lis considerazions ultimis che tu fasis parcè che come che tu âs dit te prime rie, chest al è un post che al fevele di une robe serie.
Ma no mi plati e ti dîs parcè che o ai fevelât doprant il servizi dal comun li che o lavori: parcè che cognossint il servizi miôr di chel di Maian (e chi al è un limit gno, lu amet) o ai preferît segnalâ chest pluitost che chei altris. Mi coventave un riferiment sigûr e di corse e duncje mi è vignût naturâl di segnalâ il sportel dal comun di Tavagnà. Se ancje a Maian il servizi al funzione, benon: plui a 'nd è di chescj, miôr al è. Parcè che al è fûr di ogni gracie che tal 2007 a sucedin inmò fats di violence su lis feminis. E nol covente lâ tant distant di cjase nestre. Purtrop!
- 26/11/07 01:08
- ninine ha detto...
-
Grazie Christian.
- 26/11/07 15:36


text:
La Via Catalana cap a la Independència (Vie Catalane fin ae Indipendence), inmaneade de Assemblea Nacional Catalana, si è tignude ai 11 di Setembar dal 2013 cun chê di rivendicâ la indipendence de Catalogne. La manifestazion e previodeve une cjadene umane par scjavaçâ dut il principât dal Pertús fintremai Alcanar. La Vie Catalane e à vude une partecipazion di sù par jù un milion e 600 mil personis, 500 mil di chestis inte aree di Barcelone.
Chê che us proponìn achì disot e je une piçule croniche frotografiche di chel event storic là che, ancje Internazionalitari al à cjapât part.


text:
Couficialitât
de lenghe corse, amnistie pai presonîrs politics e pai militants in
clandestinitât, statût dal resident, autonomie fiscâl. A son tra
lis rivendicazions che sabide ai 13 di Jugn a àn puartât in place a
Aiacciu / Ajaccio uns 3 mil personis. La manifestazion, imbastide su
la onde de mobilitazion de Ghjuventù Indipendentista, e à viodût
la partecipazion di membris de Assemblee de Corsiche e di altris
aministradôrs de isule in rapresentance di une aree politiche ben
plui largje di chê dal nazionalisim cors. Cun di fat chescj temis,
che a formin lis fondis di une soluzion politiche par risolvi i
contrascj che a scjassin la isule, a àn za cjatât une poie
maioritarie inte Assemblee, ma no son stâts inmò recepîts dal
guvier francês.
Font:
Alta Frequenza,
15/06/15


text:
Ai
14 di Lui la organizazion Cymdeithas yr Iaith Gymraeg e à presentât
la sô propueste di politiche linguistiche pe legjislature che si
inviarà dopo des elezions pe Assemblee nazionâl galese dal 2016. A
son trê i obietîfs che la propueste si propon di rivâi, ven a dî
permeti ae int di podê doprâ pardabon la lenghe galese in ogni
situazion, fermâ la diaspore di cui che al fevele par galês des
areis là che la lenghe e je ancjemò maioritarie e incressi il numar
di cui che le fevele a di un milion. “O crodìn che lis prossimis
elezions a sedin centrâls pe lenghe parcè che, se no son dubis che
il censiment dal 2011 al vedi mostrât la crisi dal galês, nol è il
câs di pierdi la sperance, ma al covente invezit jessi determinâts
a puartâ indenant une planificazion linguistiche clare” al à
spiegât il puartevôs de organizazion Jaime Bevan. Lis propuestis
svilupadis de Cymdeithas - che a van di une leç par che dutis lis
scuelis a vedin il galês curicolâr ae nassite di centris par judâ
la integrazion linguistiche di cui che nol cognòs ancjemò il galês
– a divegnin sei di un confront dentri de organizazion, sei des
consultazions cun altris grups e cun esperts dal setôr.
Font:
Cymdeithas,
14/07/15


text:
Vilac
Vilac (tod. Villach, slov. Beljak) e je la seconde citât par numar di abitants dal stât federât austriac de Carintie, in Austrie. E à 92.404 abitants e e je logade ae confluence de Drau cul Gail. Al è un impuartant grop stradâl, dulà che e rive la autostrade dal Friûl. Vilac e je zimulade cu la citât di Udin.
Ator de citât a son un pâr di lâcs (tra i plui grancj, il lâc di Faak e il lâc di Ossiach) e diviersis stazions di sports invernâi.
Storie[cambie | modifiche il codiç]
Citâts zimuladis[cambie | modifiche il codiç]
Figuris[cambie | modifiche il codiç]


text:
Musicoterapie
La musicoterapie al 'e' un intervent basât sul sogjet e il sô rapuart cu la comunicazion.
La musicoterapie a lis sôs lidrîs tal mont de sonoritât:ducj i rumôrs,lis vôs,i sons,i moviments,i cidinôrs,cence dismenteâ i sons de la lenghe.
Si puès definî la musicoterapie come il doprâ i elements costitutîfs de musiche (vibrazions,,ritmo,sons,,melodie,armonie) e ancje la musiche stesse,in mût di viargi i canâi de comunicazion.
Definizion[cambie | modifiche il codiç]
Le "World Federation of Music Therapy (Federazion Mondiâl di Musicoterapie) in tal 1996 al a dât cheste definizion
:"La musicoterapie al e' il doprâ le musiche o elements musicâi (son, ritmo e armonie) de bande di un musicoterapeute cualificât,con un utent o un grup,in un procès par rindi pui facîl o miôrà le comunicazion,le relazion, l'aprendiment,le motricitât, le espression,l'organizazion o atrîs obietîfs terapeutics,in mût di sodisfâ lis necessitâs fisichis ,mentâls,sociâls e cognitivis.
La musicoterapie cîr di svilupâ lis funzions potenziâlde persone,in mût che il sogjet puès realizâ la mîor la sô integrazion personâl par vivi miôr le sô vite grazie a un procês riabilitatîf o terapeutic".


text:
1789
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Atôr pal mont[cambie | modifiche il codiç]
- 14 di Lui - Prese de Bastilje di Paris, azion simbul de Rivoluzion francês
Nassûts[cambie | modifiche il codiç]
Friûl[cambie | modifiche il codiç]
- Jacopo Pirona - abat, insegnant e studiôs furlan
Atôr pal mont[cambie | modifiche il codiç]
- Alberto La Marmora - gjenerâl e sienziât talian († 1863)
- 25 di Jugn - Silvio Pellico, patriot e scritôr talian († 1854)


text:
Official forum of AnonPVP.
You are not logged in.
plan de cul gratuit site gratuit pour plan cul plan cul picardie plan cul bois guillaume plan cul a nice plan cul vienne plan cul plougastel daoulas plan cul deville les rouen plan cul avrille plan cul 976 plan cul 78 annonces plan cul paris plan cul martigues plan cul gers plan cul bbw jacquie et michel plan cul plan cul sainte marie plan cul schoelcher plan cul lattes plan cul roche la moliere plan cul rambouillet forum site plan cul plan cul en vendee site plan cul totalement gratuit plan cul brunoy plan cul bruges plan cul aubergenville montpellier plan cul tinder plan cul plan cul aisne mon plan cul sites plan cul gratuit plan cul compiegne plan cul la celle saint cloud plan cul metropole de lyon19 recherche un plan cul plan cul orange plan cul gratuit sur lyon plan cul gif sur yvette plan cul montrouge plan cul mainvilliers plan cul sur nimes plan cul ronchin plan cul fresnes plan cul villeneuve la garenne plan cul sartrouville plan cul mandelieu la napoule plan cul palaiseau plan cul baie mahault plan cul caudry
Offline


text:
Salomon
In non al salte fûr da un tiermin che al significhe "pâs"
Fi dal re Davide e di Betsaide, al fo sucessôr al tron di so pari ator dal 1000 p.d.C.
Al è lui che al fasè edificâ il templi che al jere stât programât di so pari.
In contrast cul ream di so pari Davide, un ream plen di vueris, chel di Salomon al fo un periodi di pâs. Salomon a si impegnave une vore intal cumierç. Al veve une flote e al impuartave grandis cuantitâts di aur e di gjemis.
Tancj re da tiere a puartavin ogni an regâi dal rispetîfs pais. Il visitadôr plui ilustri e je stade sigurementri la regjine di Saba, le cuâl dopo vê smirât il sflandôr dal templi e de cjase di Salomon e dè fûr: "Ve, no mi è stade riferide la metât. Tu âs superât in sapience e prosperitât lis robis scoltadis a lis cuâl o ai prestât scolte".
Intal cuart an dal so ream, Salomon al començà a tirâ sù la cjase dal Idiu sul mont Moria. La edificazion dal templi a fo pacifiche e cidine. A vignirin dopradis tantis pieris scuadradis e legnam di cedri e zenevrâr. A lavorarin a turni trente mil oms, setante mil fachins e otante mil pichepieres. L'opare e domandà cirche siet ains e mieç di lavôr.
Salomon purpûr al è cognossût pe so sapience. Lui al è il scritôr dal libri di Proverbis, dal libri di Eclesiaste e de Grande Cjante des Sacris Scrituris, palesant une profonde cognossince des plantis, dai nemâi e de nature umane.
O ricuardin la nomenade situazion inte cuâl dôs feminis a reclamarin di jessi ognidune le mari dal stes frutin. Salomon al discrosâ le cuestion disint: "Taiait il frutin a metât e dait un toc paron a lis feminis".
Le vere mari e saltà sù disint: "Daitlu pûr a che altre, baste che il frutin al resti vîf".
Magari cussì no, cul timp il cûr di Salomon a si ingaluçà, forsi ancje straviât das tantis feminis che al veve (cualchidun al dîs che tra feminis e concubinis a 'ndi jerin plui di mil), al bandonà le adorazion dal vêr Idiu, il cuâl no i acordà plui le so benedizion e il so ream al le in sbrui.


text:
No us a la fâs lungje par un motîf sempliç: jo, di cheste associazion a sai une vore pôc, ma di ce che ai podût viodi su la lôr cjase in rêt e cognossint un ninin dai libris ca àn bielzà scrit, o ai capît che a fasin un lavôr cognossût e stimât di agns e che di sigûr in tancj a san plui di me.
O segnali alore, dome un pâr di considerazions ca mi sameavin di interès e un dôs peraulis di numar su la serade e sul libri.
Une considerazion le à fate il curadôr dal libri prin di tacâ la presentazion. A jere une robe che no vevi pensât prin di cumò. Il Friûl di mieç, val a dì, pais come Cjampfuartmit, Puçui, Pasian e, parcè no, il me stes Comun, àn une proprietât che non podin dineâ: a saran l’ultin puest dulà che la lenghe vignarà tocjade di chei altris. Spiete, par chest motîf, al Friûl di mieç une responsabilitât plui grande di che altris bandis. Cheste a jê une considerazion purementri gjeografiche, cence tirâ dongje cuestions peadis a la koinè.
Seconde considerazion ca mi va di vê iniment a compet il lavôr di intervistis che àn fat chei che àn contribuît a scrivi chest libri. Nol è dome un lavôr fondamentâl e impuartantissim pa l’identitât da la lenghe e da lis tradizions dal Friûl, ma al è ancje une corse cuintri il timp. Ducj chei che son i depositaris da lis contis o son vecjuts, e intant che il libri al lave in stampe o son bielzà che muarts.
A jê une robe ca fâs pensâ, soredut chei che come me a scrivin ambientant li storiis dongje cjase: trop timp in plui vevio di passâ cun me none, prin ca nus lassàs? Miôr no pensâ!
E cumò dôs peraulis sul libri.
Al pâr un biel lavôr. Penç, cuvierte rigjide, biel di viodi e plen di contis, tradusudis ancje par talian.
No lu âi comprât, pal sempliç motîf che al costave 25neuros e tal tacuin o vevi dome vincj, ma al di lâ di chest mi pareve un biel libri, plen di contis di striis, di orcui, di aganis, di benandants e vie discorint. Insome, nol è dite ca no lu compri plui indenant.
A lei a jerin chei dal grop de fondazion Tellini e a compagnâju cun vôs e ghitare, une vecje cognossince dal rock furlan, l’ex blackguards Giulio Gallo, di cui o devi ve inmò un cd tor pe cjase.
Ad ogni mût, par concludi, biel progjet e di grande impuartance, ancje se li contis, ben o mal, li cognossevi za, ma si sa, lis peraulis a vôs a svualin, chês scritis no.


text:
08 marzo 2010
Auguris
A son passâts 4 agns che o ai screât il blog e come in chê volte, e tal 2007 e tal 2008, e tal 2009, o fâs i auguris prin di dut a lis feminis, ma ancje a chest gno blog: parcè che nol è nuie di miôr che fâ fieste in compagnie.
Fasint un belançut di chescj agns o scuen ameti di vê vude tante sodisfazion parcè che tantis a son stadis lis manifestazions di preseament, ma ce che mi à fat plui plasê al è stât che divierse int e à cjapade la stesse strade. Un grazie o scuen dîlu al Dree, il prin blogarin furlan.
In pôc timp al è gambiât tant: il Furlanist al à sierât, i blogarins (ancje chei par furlan) a àn tacât a doprâ altris socialnetworks, ma l'impuartant al è vê slargjade la presince de lenghe furlane intun mieç di comunicazion come Internet, ma no dome istituzionâl. Bon, cumò vonde fâ i seriôs e vie a fâ fieste, spietant il prossin compleblog!
Fasint un belançut di chescj agns o scuen ameti di vê vude tante sodisfazion parcè che tantis a son stadis lis manifestazions di preseament, ma ce che mi à fat plui plasê al è stât che divierse int e à cjapade la stesse strade. Un grazie o scuen dîlu al Dree, il prin blogarin furlan.
In pôc timp al è gambiât tant: il Furlanist al à sierât, i blogarins (ancje chei par furlan) a àn tacât a doprâ altris socialnetworks, ma l'impuartant al è vê slargjade la presince de lenghe furlane intun mieç di comunicazion come Internet, ma no dome istituzionâl. Bon, cumò vonde fâ i seriôs e vie a fâ fieste, spietant il prossin compleblog!
Nessun commento:
Iscriviti a: Commenti sul post (Atom)


text:
giovedì 20 settembre 2012
Il cartel par Udinese - Anzhi
Ma sì, sì... lu savìn, chest colp di zûcs di peraulis cun Eto'h e Anzhi 'nd jere plui che tancj. Plui Totò mancul Eto'h e vie indenant... ma al somee pardabon che buine part dai tifôs si sedi dismenteade a cè che al covente, di simpri, lâ a viodi la scuadre e il zuiâ di balo, ven a stâi par tignî sù, par judâ, par sburtâ a zuiâ miôr e a tirâ fûr dut ce che si à.
Se dopo son plui fuarts chei altris, mi àn insegnât ducj i miei alenadôrs di balon, va ben distes.
E alore, mi pâr, che un al à plui bisugne di jutori cuant che al à fastidis, pluitost che cuant che lis robis a van ben, e alore usgnot ancje jo o voi al stadio, cuissà, magari a cjapâ cualchi papin di Eto'h, che se lu marcje Domizzi come domenie al è miôr za lâ a Madone di Mont a piâ un pâr di cjandelis, ma in ogni câs a tifâ, che se no tifin cumò che o sin in dificoltât, ce tifôs di mierde sino.
Scrit di gelo stellato a lis 09:03 Etichetis: cartei da l'Udinese
Iscriviti a: Commenti sul post (Atom)